text:
Jenoside yabasigiye ihurizo ryo gukomeza amashuri, FARG ibabera igisubizo
Urubyiruko rurimo abiga n’abarangije amashuri barihirwa n’Ikigega gishinzwe gufasha abarokotse Jenoside yakorewe Abatutsi batishoboye (FARG), barishimira ko hari byinshi Leta yakoze mu myigire yabo, ibahoza amarira, ibikomere n’igihirahiro basigiwe na Jenoside.
Jenoside yakorewe Abatutsi igitangira mu mwaka wa 1994, Mutuyimana Ange, yari afite imyaka irindwi. Umuryango avukamo wari utuye mu cyahoze ari Komini Nyarutovu, ubu ni mu Murenge wa Gakenke, Akarere ka Gakenke. Icyo gihe ababyeyi n’abavandimwe be bane barishwe, asigarana na mukuru we mu buzima avuga ko bwari inzitane, n’ihurizo ry’uko bagombaga kubaho batagifite umuryango.
Agira ati “Icyo gihe ababyeyi n’abavandimwe banjye barishwe, mu muryango wari ugizwe n’abantu umunani twasigaye turi babiri gusa. Mukuru wanjye na we bari baramutemye umubiri wose nta na kimwe abasha gukora, ku buryo nyuma y’imyaka mike yaje gupfa nsigara jyenyine”.
Mutuyimana wari warasigaye ari imfubyi kandi akiri muto, yibazaga uko ubuzima bw’ahazaza buzamera. Nyuma gato y’umwaka wa 1998, Leta y’u Rwanda igishyiraho Ikigega gishinzwe gutera inkunga abacitse ku icumu rya Jenoside batishoboye FARG, cyamufashije gukomeza amasomo.
Ati “Natangiye kwiga ariko numva ntafite icyizere cy’ubuzima buzakomeza. Kuko nibazaga nti ‘ese ubundi ndiga ngo nzabe iki? Indangamanota nziza se ngo nzayereke nde? Ubundi se njye ntibazanyica nk’uko bishe ababyeyi n’abavandimwe banjye’? Ni byo bibazo nahoraga ndwana na byo mu mutima wanjye”.
Ntibyamubujije gukomeza amashuri kugeza ubwo arangiza ayisumbuye arihirwa na FARG, ndetse ubu yakomeje kwiga Kaminuza aho ageze mu mwaka wa gatatu.
Undi wafashijwe n’iki kigega akarangiza amashuri yisumbuye na Kaminuza ni uwitwa Hamza Iddi. We Jenoside yabaye afite imyaka 14, umuryango we bari batuye mu cyahoze ari Komini Giciye, ubu ni mu Murenge wa Shyira mu Karere ka Nyabihu. Ababyeyi be na bamwe mu bavandimwe be bishwe muri Jenoside, arokoka hamwe na bashiki be babiri.
Agira ati “Nasigaranye n’abavandimwe banjye babiri bakiri bato, ni njye wagombaga kubamenyera buri kimwe cyose ku myaka 14 nari mfite. Nateraga ibiraka ku modoka ndi umukomvayeri, Imana iranshoboza, ubuzima buricuma n’ubwo byari bigoranye”.
Uyu na we yaje gufashwa n’Ikigega FARG bahabwa icumbi, yiga amashuri yisumbuye, na kaminuza arihirwa amafaranga y’ishuri, ibikoresho, amacumbi n’ibindi byangombwa nkenerwa kugeza ayirangije.
Aba bombi bahuriza ku kuba barabashije kugira ubuzima no kugarura icyizere cyo kubaho bari baratakaje mbere y’uko bongera gusubira mu ishuri.
Hamza yagize ati “Ikigega FARG cyambereye umubyeyi, iyo kitabaho sinzi uko ubuzima buba bumeze. Sinaburaga ikaramu, ikayi, umwenda w’ishuri n’ibindi byose nakeneraga. Ubu nararangije kaminuza ariko ibyo nkora bijyanye n’ubucuruzi, FARG ni yo yambereye umusingi wabyo n’ubuzima muri rusange. Si njye gusa kuko hari n’abandi bagenzi banjye benshi bongeye kugira ubuzima babikesha iki kigega”.
Yaba Mutuyimana na Hamza, bose bashinze ingo ndetse babashije kwagura imiryango. Nubwo hashize imyaka 26 bibuka imiryango yabo, inshuti n’abandi bishwe muri Jenoside yakorewe Abatutsi, ngo ibikomere basigiwe na yo umunsi ku wundi babyomorwa na Leta y’Ubumwe yababereye umubyeyi.
Mu myaka 22 ishize Ikigega FARG kibayeho, cyafashije abanyeshuri 107.660 mu mashuri yisumbuye n’abarenga ibihumbu 38 muri kaminuza, haba kubacumbikira, bahabwa ibikoresho, amafaranga y’ishuri n’ibindi byangombwa nkenerwa mu buzima bwa buri munsi.
Mu kiganiro aheruka kugirana na Radio Rwanda, Udahemuka Jean de Dieu umukozi w’Ikigega FARG, yasobanuye ko uko imyaka igenda ishira, abarihirwa bagenda bagabanuka kuko abenshi barangiza bakajya ku isoko ry’umurimo.
Yagize ati “Gusubira mu ishuri ku bari baravukijwe ayo mahirwe n’abatangiye bundi bushya byatanze igisubizo n’umusaruro ugaragara. Nyuma y’imyaka 26 Jenoside irangiye, umubare w’abafashwa ugenda ugabanuka.
Nko mu mashuri yisumbuye dusigaranye abanyeshuri 170. Na bo ni abagiye bagira ibibazo nk’ihungabana bidindiza imyigire yabo bituma batinda kwiga. Muri kaminuza ho dusigaranye abanyeshuri barenga ibihumbi umunani. Aba bose hakorwa byinshi bibafasha, kugira ngo na bo bazarangize basanga abandi ku isoko ry’umurimo”.
Miliyari zisaga 160 z’amafaranga y’u Rwanda, ni yo Ikigega FARG kimaze gukoresha mu kurihira abanyeshuri barokotse Jenoside yakorewe Abatutsi mu gihugu hose.
Uretse uburezi, iki kigega gifasha n’ibindi byiciro by’abarokotse Jenoside yakorewe Abatutsi batishoboye muri gahunda zinyuranye haba gusana no kububakira inzu zo guturamo, kubavuza, ubworozi n’ibindi bikorwa bituma imibereho yabo iba myiza.
Inkuru bijyanye na: Kwibuka26
- Komisiyo yiga ku ruhare rw’u Bubiligi mu bibazo bya Congo izagaragaze n’uruhare bwagize muri Jenoside yakorewe Abatutsi – RESIRG
- Musenyeri Rucyahana aramagana abakomeje gupfobya no guhakana Jenoside yakorewe Abatutsi
- Itorero Inganzo Ngari rirabasusurutsa mu gitaramo cyo Kwibohora bise ‘Urw’Inziza’
- Nyanza: Mu mibiri itatu yabonetse i Busasamana, umwe wahise umenyekana
- Itangizwa rya Turquoise: Operasiyo ya Gisirikare y’Abafaransa yari ije gutabara Guverinoma y’Abicanyi n’ingabo zayo
- Abapfobya Jenoside ntibagomba kudutera ubwoba - Dr Bizimana J. Damascène
- Imiryango yazimye muri Jenoside ni ikimenyetso cy’umugambi wo kurimbura abafite icyo bahuriyeho – Jeannette Kagame
- Uwarokotse Jenoside ararembye nyuma yo gukubitwa n’abagizi ba nabi
- Tariki 17/06/1994 : Guverinoma ya Kambanda yabeshye ko mu Bisesero hari inyenzi, ijya gutsemba Abatutsi baho bari bataricwa
- 14-17/06/1994 : iyicwa ry’Abatutsi kuri Sainte Famille no kuri Saint Paul na Operasiyo idasanzwe y’Inkotanyi yo gukiza abicwaga
- Gukurikirana ibyaha by’ingengabitekerezo ya Jenoside bishyigikira ubumwe n’ubwiyunge
- Tariki 08/06/1994: Muri Ngororero ubwicanyi bwakorewe abana babyawe n’abagore b’Abahutukazi ku bagabo b’Abatutsi
- Ubuhamya: Interahamwe zahaye Kayitaramirwa amahitamo atatu
- Abanyarwanda baba muri Cameroun bibutse Jenoside yakorewe Abatutsi
- Gushakisha imibiri mu cyuzi cya Ruramira birasubukurwa kuri uyu wa mbere
- Icyuzi cya Ruramira kimaze kubonekamo imibiri y’Abatutsi 218 bishwe muri Jenoside
- Tariki 04/06/1994 : Ifatwa rya Kabgayi ryababaje Guverinoma ya Kambanda
- Iya 02 Kamena 1994 itariki y’icyizere ku barokokeye i Kabgayi
- U Bubiligi bwahamagaje Abadipolomate babwo kubera amakosa bakoze mu #Kwibuka26
- #Kwibuka26: Tariki 02/06/1994 Ingabo za FPR-INKOTANYI zarokoye Abatutsi bari mu Nkambi ya Kabgayi
Ibitekerezo ( 1 )
Koko FARG yari nyinshi yakoze mugufasha abarokotse Genocide batishoboye ariko Hari nabo itagize icyo ifasha babikwiye urugero: njyewe yanyimye amahirwe yo kwiga Kandi mbyemerewe sinzibagirwa FARG ko yantesheje amahirwe ikantererana uko mbayeho bitari byiza mbiterwa na FARG.


c: text/html

text:
Iyi mibare yashyizwe ahagaragara kuri uyu wa Gatanu tariki 20 Ugushyingo mu biganiro byahuje abayobozi ku rwego rw’Intara y’Uburengerazuba n’uturere tuyigize n’Umuryango Pro-Femmes/Twese Hamwe.
Akarere ka Nyabihu ni ko kaza ku mwanya wa mbere muri iyi ntara mu kugira umubare munini w’abangavu batewe inda kuko abamenyekanye babarirwa muri 370.
Abitabiriye ibi biganiro bagaragaje ko amakimbirane yo mu miryango ari yo atiza umurindi iki kibazo, dore ko ingo zibanye mu makimbirane muri iyi ntara zisaga 5 330, zirimo 1266 zo mu Karere ka Rutsiro.
Umunyamabanga Nshingwabikorwa w’Intara y’Uburengerazuba, Uwambajemariya Florence, yavuze ko imwe mu nzira zo gukumira no gukemura iki kibazo ari ukongerera imbaraga gahunda zigamije imibereho myiza y’umuryango cyane cyane umugoroba w’ababyeyi.
Ati “Iki kibazo tuzarushaho guhangana nacyo tubinyujije mu migoroba y’umuryango, ku bufatanye na ba mutwarasibo kuko twasanze igitiza umurindi ibi bibazo by’inda ziterwa abangavu ari amakimbirane yo mu miryango.”
‘’Ubu tugiye gushyira imbaraga mu kurushaho kwigisha abana ubuzima bw’imyororokere, ibiganiro bihabwa imiryango, ndetse tuzanarushaho gushyira imbaraga mu mugoroba w’imiryango kuko twasanze ari hamwe muhasesengurirwa ibi bibazo, ndeste aba bana tugiye kurushaho kubafasha kwifasha tubashakira icyabafasha kwihangira imirimo no kubafasha kubona ubutabera.’’
Umuyobozi Nshingwabikorwa w’Impuzamiryango Pro-Femmes/Twese Hamwe, Bugingo Emma Marie, yavuze ko imwe mu ntambwe yatewe mu guhangana n’iki kibazo ari ugutinyuka ku kigaragaza ariko ko igikenewe kuruta ibindi ari ukukirandura.
Ati “Mbere abantu barabicecekaga ariko kuri ubu hamaze guterwa intambwe kuko kuba imibare igaragara ni uko bisigaye bivugwa, ndetse turifuza ko hafatwa ingamba kugira ngo biranduke burundu.”
‘’Kuba twese ikibazo tucyumva kimwe turizera ko hari umusaruro uzavamo, ingamba twese dukwiriye kuzifatira hamwe, buri wese afashe umwana wese nk’uwe ikibazo cyabonerwa umurongo muzima’’
Imibare igaragaza ko mu mwaka wa 2016, abangavu basambanyijwe bakabyarira kwa muganga bari ibihumbi 17 849, muri 2017 bagabanutseho gake bagera kuri 17 337.
Gusa iyi mibare yongeye kuzamuka mu mwaka wa 2018 igera kuri 19 832 mu gihe guhera muri Mutarama 2019 kugera muri Kanama imibare yabo yari imaze kugera kuri 15 596. Bivuze ko bose hamwe ari 70 614 guhera mu 2016.
Nubwo imibare y’abangavu basambanywa bakanaterwa inda ikomeza kwiyongera, igiteye inkeke ni uko abagabo n’abasore babasambanya badafatwa ngo bashyikirizwe ubutabera uko bikwiye, rimwe na rimwe bitewe no kubahishira bigirwamo uruhare n’inzego zitandukanye.
Ubuyobozi bw’intara busanga ubufatanye bw’inzego zirimo n’imiryango itari iya Leta ndetse n’ishingiye ku madini ari imwe mu ngamba zo guhangana n’iki kibazo kibangamiye umuryango.

robotstxt: allowed

filter: keep


text:
Ni umunsi hibukwa igihe igihugu cyahawe icyerekezo gishya, hakanahagarikwa Jenoside yakorewe Abatutsi yari imaze guhitana abasaga miliyoni imwe.
Mu minsi ishize IGIHE yaganiriye na bamwe mu rubyiruko rwiga mu Burayi bagaragaza ibitekerezo byabo ku buryo bafata Umunsi wo Kwibohora.
Iki kiganiro cyatumiwemo Umutoni Habimana Pascaline w’imyaka 23 y’amavuko, wize muri Kaminuza yitwa Vistula iri mu Murwa Mukuru Varsovie muri Pologne mu bijyanye n’Ububanyi n’Amahanga; David Sharangabo w’imyaka 29 y’amavuko wiga ibijyanye n’Ubukungu n’Ubucuruzi Mpuzamahanga, muri University of Economy WSG, iri mu Mujyi wa Bydgoszcz muri Pologne na Grace Ubaruta w’imyaka 27, wiga Ubukungu, Politiki n’Amategeko mu Cyiciro cya Mbere Kaminuza yitwa Leuphana University mu Budage.
Ubaruta yavuze ko Kwibohora abifata nk’urugendo rwo kuva ku ngoyi y’amacakubiri yagejeje kuri Jenoside yakorewe Abatutsi, abantu bakimakaza ubumwe n’ubwiyunge.
Yagize ati ‘‘Kwibohora kandi bivuze igihugu gifite icyerekezo, umutekano n’iterambere rirambye, imiyoborere myiza n’imibereho myiza y’abaturage. Iyo bavuze kwibohora nibyo bya mbere numva.’’
‘‘Kwibohora njye mbibonamo guca cya kigozi cyari kituziritse mu macakubiri, aho Abanyarwanda wasangaga bagabanyijemo ibice byinshi mu turere n’amoko nyuma bakaza kwanga ibyo bintu. Ubu u Rwanda rw’uyu munsi twe urubyiruko tubamo rukaba ari igihugu giha buri wese amahirwe.’’
Sharangabo David yunzemo ko Kwibohora ari urugendo rukomeza rwagereranywa n’intambara idashira igomba kujyana no guhindura imitekerereze no kwiyubaka mu by’ubukungu.
Yagize ati ‘‘Nk’urubyiruko nkomoje ku byo Perezida Paul Kagame ajya atubwira, ni ukugira inshingano ukazikora ukanazibazwa kuko ntaho waba utandukanye n’uwashatse kugisenya utabikoze. Niba ndi muri Pologne nkatekereza naho nturuka, nabo tubana nkabereka nkanabumvisha ko mfite aho nturuka kandi nkunda nitaho, amahirwe yose mbonye nkayaganisha mu Rwanda.’’
Yakomeje avuga ko ku rubyiruko igikorwa cyo Kwibohora kidakwiye guharirwa FPR Inkotanyi kuko yo yamaze guharura inzira.
Ati ‘‘Hari igihe urubyiruko dushobora kumva ko tuje gutanga umusanzu ariko iki ni igikorwa cyacu kitureba, iyo umuntu agushyiriyeho umusingi akakubwira ngo usakare, inzu iba ari iyawe nawe. Nifuza ko igihugu dufite twagikorera tukazagisigira abazaduturukaho, ibi rero biradusaba ko twubakisha ubumwe. Twibohore duteza imbere ubumwe cyangwa se tubuharanira.’’
Yashimangiye ko umunsi wa none ikigomba kwimakazwa ari uguhuza imikoranire iganisha igihugu mu cyerekezo cyihaye.
Uko urubyiruko rusobanura uruhare rw’umugore mu rugamba rwo Kwibohora
Mu rugamba rwo kubohoza igihugu, abakobwa n’abagore bafashe iya mbere mu gutanga umusanzu wabo ndetse kugeza uyu munsi wa none bafite uruhare mu iterambere ry’igihugu.
Umutoni Habimana Pascaline yavuze ko ibyakozwe n’abagore bikwiye gusiga isomo ko gusigasira ibyakozwe.
Ati ‘‘Urugamba rwo kwibohora rwamaze imyaka ine ariko ibisigaye bizadufata igihe kinini, byatangiye guhera umunsi babohoraga u Rwanda bizarangira igihe Isi izarangirira kuko bizaba uruhererekane rw’imiryango Nyarwanda uko izagenda isimburana.’’
‘‘Uyu munsi dufite inshingano ikomeye kuko tuzi, twabonye ibyabaye muri ayo mateka tugomba gusigasira. Turi tayari rero, ibi ni ibintu twiyemeje nk’urubyiruko rwinshi tubiganiraho, turifuza kuzatera ikirenge mu cy’abatubanjirije dushima cyane urugero baduhaye.’’
Ubaruta yongeyeho ko gusigasira ibyagezweho bigomba kujyana no kuzirikana ko hakenewe imbaraga mu gukomeza guteza imbere igihugu kuko kitaragera aho cyifuza.
Ati ‘‘Turi mu gihugu cyageze ku majyambere kuko dufite aho duhera, ndifuza ko u Rwanda rukomeza kuza imbere mu bihugu byagize iterambere, ibihugu bifite ubukungu buzamuka mu bipimo byose niko jye numva twasigasira ibyagezweho. Ibyo dufite tubirinde tubyongerere agaciro ariko tubigeze aho twifuza.’’
Sharangabo David we avuga ko mu gusigasira ibyagezweho ari ingenzi kumenya umutima byakoranywe n’icyabibasunikiye.
Ati ‘‘Dukwiye kumenya impamvu abari urubyiruko nkatwe bemeye guta ibyabo, ubuto bwabo, imiryango yabo, akemera gutanga amaraso kugira ngo abohore igihugu. Avuga ati ‘nintanabaho umwana wanjye azatahe iwabo mu Rwanda yige abeho uko bigomba, cyangwa se niyo yajya ahandi hose ku Isi azishimire kwitwa Umunyarwanda’.’’
Urubyiruko ruhuriza ku gushimira umwanya rwahawe mu nshingano zitandukanye zo kuyobora no gukora mu bigo bitandukanye, muri Polisi, Igisirikare n’ahandi.
Gukoresha ubumenyi bahashye mu mahanga
Ubaruta Grace yagaragaje ko nk’ababyeyi bazarerera igihugu bakeneweho kwimakaza indangagaciro Nyarwanda no kurushaho kuzinoza.
Abihuza n’amasomo ye mu Budage yagize ati ‘‘Kwiga muri ibi bihugu ni byiza bidufasha kugira ubunararibonye ukazabujyana mu Rwanda ufite icyo wagezeho.’’
Sharangabo yavuze ko agomba gutekereza ku iterambere ry’igihugu cye. Agira ati ‘‘Njye nsoje amasomo, ese nzongera umubare w’abashaka akazi cyangwa niba ngumye aha mpagumye ku yihe mpamvu. Niba urangije watahana ubumenyi, niba ubona ushobora kubwongera nabyo byarushaho kuba byiza ariko ufite intego yo kubaka igihugu cyawe.’’
Umutoni Pascaline na we yavuze ko nyuma yo gusoza amasomo agomba guhita ataha.
Ati ‘‘Njye ni uguhita ntaha kubera ko ngomba kongera ubumenyi bufatika mu kazi mu Rwanda. Ibyo nize byaba byiza mbikoreye iwacu bwa mbere kuko binahuje n’icyerekezo cyanjye cyo kugira icyo marira sosiyete nyarwanda.’’
Uru rubyiruko rwiga mu mahanga ruhuriza ku kwerekana ko ubumenyi budafite indangagaciro ntacyo bwamara kuko bushobora kuganisha ku kwiba no kwikunda. Bemeza ko indangagaciro zikwiye mu kubaka u Rwanda ari ukutirebaho ahubwo abantu bagatahiriza umugozi umwe.
Mu magambo yabo bahuriza ku kuba ‘gukunda igihugu ari ukugikorera bitarangirira mu magambo.’


text:
Uko umugabo ashobora kwihakana umwana w’umugore we
Ubusanzwe umwana wese uvutse ku bashyingiranywe mu gihe babana nta wundi wakwitwa se uretse umugabo wa nyina. Gusa bijya bibaho ko wakeka ko umwana w’umugore wawe atari uwawe ukaba ufite uburenganzira bwo kumwihakana nkuko amategeko abiteganya:
Impamvu zituma umugabo yihakana umwana
Umugabo ashobora kwihakana umwana iyo agaragaje ko mu gihe kiri hagati y’iminsi ijana na mirongo inani (180) na magana atatu (300) ibanziriza ivuka ry’umwana atabanye na nyina w’uwo mwana kuko yari ahantu kure cyangwa se ko atabishoboye kubera ibyago byamugwiririye bikabimubuza.
Umugabo ashobora na none kwihakana umwana wavutse hashize iminsi magana atatu (300) nyuma y’urubanza rwemeza kuba ahantu hatandukanye mu gihe cy’urubanza rw’ubutane cyangwa rwemeza gutandukana by’agateganyo cyangwa se igihe umwana yavutse mbere y’iminsi ijana na mirongo inani (180) uhereye igihe habereyeho urubanza rudasubirwamo rwanga ubutane cyangwa uhereye igihe abashyingiranywe babaga ahatandukanye bongeye kubana. Icyakora, ikirego cyo kwihakana umwana nticyemerwa iyo bigaragaye ko abashyingiranywe bongeye kubana mu gihe kiri hagati y’iminsi ijana na m irongo inani (180) na magana atatu (300) ibanziriza kuvuka k’umwana.
Impamvu zituma umugabo adashobora kwihakana umwana
Umwana uvutse mbere y’iminsi ijana na mirongo inani (180) uhereye igihe habereye ishyingirwa, umugabo ashobora kumwihakana akoresheje gusa imvugo ikorewe imbere y’umwanditsi w’irangamimerere keretse muri ibi bihe bikurikira :
1° iyo mbere y’ishyingirwa yamenye ko uwo mwana atari uwe;
2° Iyo yandikishije umwana mu gihe cy’inyandiko y’ivuka;
3° Iyo mbere na nyuma yo kuvuka, yiyemereye kuba ise w’umwana , byaba mu mvugo cyangwa mu nyandiko; Umwanditsi w’irangamimerere wakiriye ukwihakana umwana agomba kubimenyesha nyina. Iyo nyina atabyemeye, ikirego gishyikirizwa urukiko rubifitiye ububasha.
Kwihakana umwana hashingiwe ku busambanyi
Umugabo ashobora kwihakana umwana iyo akeka ko umugore yakoze ubusambanyi.
Icyo gihe umugabo yemererwa kugaragaza ibimenyetso byose byemeza ko atari we se w’umwana
Kwihakana umwana hashingiwe ku kutemera kororoka hifashishijwe ikoranabuhanga ry’abaganga
Umugabo ashobora kwihakana umwana iyo atigeze yemera kororoka hifashishijwe abaganga cyangwa iyo agaragaje ko atariho umwana yaturutse.
Ugusaza kw’ikirego cyo kwihakana umwana
Umugabo afite uburenganzira bwo gutanga ikirego cyo kwihakana umwana wabyawe n’uwo bashakanye. Agomba gutanga ikirego mu gihe kitarenze amezi atandatu (6) ahereye igihe yamenyeye ko umwana atari uwe.
Uwemerewe gutanga ikirego cyo kwihakana umwana iyo uwitwa se yapfuye
Iyo umugabo apfuye yaratanze ikirego cyo kwihakana umwana kandi atarakiretse abazungura be bashobora kugikomeza bitarenze amezi atandatu (6) akurikira igihe umugabo yapfiriye
Byakuwe mu mushinga w’itegeko rigenga abantu n’umuryango


text:
Menya ibintu bishobora gutuma uhorana inyota
Inyota irasanzwe ku buzima bwa muntu kuko iterwa n’amazi aba yagabanutse mu mubiri ugashaka andi, ariko kandi hari inyota iterwa n’izindi mpamvu zitandukanye, ahanini zifite ikindi zihatse nk’uburwayi.
Kigali Today yegeranyije izindi mpamvu zishobora gutera umuntu guhora yumva afite inyota.
Muri byo harimo:
Indwara ya diyabete
Guhorana inyota bishobora kuba ikimenyetso cya diyabete iyo bijyaniranye no gushaka kunyara buri kanya, ugahorana umunaniro, gutakaza ibiro bya hato na hato.
Kwiyongera kw’isukari mu mubiri bitera impyiko gukora inkari yinshi zifasha mu gusohora isukari, ibyo bigatanga ubutumwa ku bwonko ko hakenewe amazi mu mubiri asimbura ayagiye mu nkari ibyo byongera inyota ikabije.
Kunywa imiti
Hari ubwoko bw’imiti butera guhorana inyota nka ‘lithium’, imiti igenewe kugabanya amazi mu mubiri, n’imiti y’indwara zo mu mutwe.
Ku muntu umaze kubona ko afite icyo kibazo ni byiza ko asubira kwa muganga kugira ngo ahindurirwe imiti cyangwa bagabanye ikigero cy’iyo afata.
Gutwita
Ku mukobwa cyangwa umugore wakoze imibonano idakingiye akaba kandi yararengeje igihe agira mu mihango, kugira inyota idasanzwe ni kimwe mu bimenyetso ko yaba atwite mu gihe ahorana inyota ikabije bikajyana no kunyara buri kanya, gusa si byo umuntu yashingiraho, kuko byemezwa na muganga.
Kubura amazi mu mubiri
Igabanuka ry’amazi mu mubiri rishobora guterwa n’impamvu zitandukanye zirimo ubushyuhe bukabije, kubira ibyuya byinshi, kuruka igihe kinini, indwara yo gucibwamo ndetse no kutanywa amazi ahagije.
Ubwoko bw’ibiryo runaka ndetse na bimwe mu binyobwa
Hari amwe mu mafunguro atera inyota cyane cyane agizwe n’amavuta menshi nk’ifiriti, urusenda, n’ibiryo bigizwe n’ibirungo byinshi, naho mu byo kunywa harimo inzoga nyinshi ibi iyo ubikora kenshi bikuviramo guhorana inyota.
Dr. Sindayigaya Alphonse, umuganga w’indwara zo mu mubiri muri Bwiza Clinic yagize ati ”Inyota ni ukumva umuntu ashaka kunywa kubera ko amazi yatangiye kuba make mu mubiri ari nabwo umuntu ahita anywa amazi cyangwa ikindi kimufasha, ariko inyota ikabije idaterwa n’akamenyero wihaye aho haba hari ikindi kibazo nk’indwara yigisukari (diyabete).
Hari n’inyota ituruka mu miti abarwayi b’indwara y’umuvuduko w’amaraso, umutima, impyiko ndetse n’abarwayi bafata imiti igabanya kubyimba, bahabwa bigatuma bagira inkari nyinshi iyo na yo itera inyota ikabije.”


text:
Daily Archives: November 22, 2016
Uwisinziriza kandi akanuye,aba yigiza nkana!
Nov 21, 2016 njyanwa mu iyerekwa mbona ibitaboneshwa amaso ya bana b’Abantu,nerekwa umwuka w’Inzika y’Inzigo ukubita agatoki ku kandi,wigira nk’aho wisinzirije,ariko wari maso!Ijambo ry’Uhoraho Uwiteka Nyiringabo,rinzaho maze rirambwira riti,mwana w’umuntu,wirinde cyane kurusha uko wirindaga kuko umwanzi agutegeye ahamanuka,kugirango arimbure ubugingo bwawe uko niko Uhoraho Uwiteka Nyiringabo avuga!
Imbwa igiye gupfa ihinduka urwirungu!!!
Amakuru agera kuri inyangeNews aturuka I Kigali muri za magigiri z’Umwakagara,aravuga yuko NAHIMANA Thomas wahoze akora umurimo w’igipadiri nyuma akaza kubishingukamo amaze kubona yuko umurimo yakoraga ntaho utandukaniye na politike y’ikinyoma ahitamo kwijandika muri politike Nyarwanda aho yumva yuko ashobora guharanira umwanya w’umukuru w’igihugu.
Ubiba kurutare,ugasarura umuyaga!!!
Amakuru aturuka muri gakondo ya bakiranutsi muri bank ya baturage BANK POPULLAR,aravuga yuko mu mpera z’uyu mwaka wa 2016 hagiye kwirukanwa abakozi barenga [300] kubera impamvu z’ubukungu bwifashe nabi.
Bakirigitwa n’umuvumo,kuzageza baciriweho iteka!
Bene data bakundwa sinshaka yuko mutamenya ibyasezeranijwe n’Uwiteka Imana yabakiranutsi.Ibyahanuwe bibivuga neza yuko Umwakagara adashobora kuza ku ngoma,igihe cyose Umuhanuzi azaba akiri mu butayu bw’IBABYLON ku murwa w’ISHUSHAN.Intasi z’Umwakagara zikaba ni nkozi z’ibibi,zimaze kumenya iryo sezerano rikubiye mu ijambo ry’ibyahanuwe mu ijambo ry’Uhoraho Uwiteka Nyiringabo uko ryavuzwe n’Uhoraho Uwiteka Imana yanjye!


text:
Bwana Paul Kagame
Village Urugwiro,
Kigali Rwanda
Par Theogene Rudasingwa, Washington DC, USA, 7/7/2013
Maze kumva amadisikuru yawe yo muri iyi minsi, niyemeje kukwandikira uru rwandiko no kurushyira ku mugaragaro. Umunyarwanda wese wakurikiranye amagambo yawe, yibajije byinshi, cyane cyane aho u Rwanda rugana.
Muri make, amagambo yawe yari maremare ariko iby’ingenzi washakaga kuvuga n’ibi bikurikira:
1)Abahutu iyo bava bakagera ni abajenosideri
2)Abatutsi batavuga rumwe nawe bakorera abajenosideri (Abahutu)
3) Perezida Kikwete wa Tanzania wakugiriye inama gushyikirana na FDLR uzamukubita kuko nawe akorera abajenosideri (Abahutu).
Igitera abanyarwanda ubwoba n’agahinda nuko amagambo nkayo, aherekeza ibikorwa abanyarwanda bakuzi ho ( kwica, gufunga, gutegekesha igitugu, kwigwiza ho umutungo, kwanduranya no guteza intambara mu baturanyi, n’ibindi) wayabwiraga urubyiruko rw’abanyarwanda. Nibo wabwiraga ngo abahutu banduye icyaha kavukire cy’ubwicanyi, kandi ko bagomba gusaba no gusabira imbabazi ababyeyi babo. Abatutsi muri bo ubwo warababwiraga uti mwirinde abahutu nibo bamaze bene wanyu.
Ese, Bwana Kagame, niba ibyo bikekerezo atari ibyumujenosideri, twabyita iki? Niba atari ingengabitekerezo, niki? Niba bitavangura amoko, twavuga ko bigamije iki? Ese haricyo amateka y’u Rwanda yigeze akwigisha? Abami babayeho baragenda bamaze imyaka amagana. Ubukoloni bwaraje buragenda. Repubulika ya Mbere ayaraje iragenda. Repubulika ya Kabiri yaraje iragenda. Ibya FPR na gatsiko kawe biri muu minsi yanyuma. Ko bizagenda ntagushidikanya. Ryari? Bite?
Reka ne kwirirwa nkurondogorera nkubwira iby’inshigano z’umuyobozi abanyarwanda bakwiriye mu bihe nk’ibi kuko byaba ari nk’impitagihe.
U Rwanda rugeze k’umayira abiri, ugomba guhitamo inzira ushaka kunyuramo; bityo kandi ukirengera ingaruka za buri nzira.
INZIRA YA MBERE: UBUZIMA
Iyi nzira iraruhije ariko niho umuti w’ibibazo abanyarwanda bafite waboneka. Harimo gusenya ibibi ubutegetsi bwawe bwongereye ku bindi bibi byavuye mu mateka y’u Rwanda. Tugomba gusenya ubutegetsi bw’udutsiko tw’amoko, uturere, n’ibindi. Tugomba guca umuco wo kudahana. Tugomba kurandura ubuhunzi n’ubwicanyi. Uretse gusenya ibibi, tugomba kwubaka ibyiza dushingiye kubyiza tuvana mu mateka dusangiye. Abanyarwanda tugomba kungana imbere y’amategeko, tukagira ubutabera butabogama. Tugomba kumara abanyarwanda ubwoba, tugasangira ibike n’ibyinshi nk’abavandimwe ntawuhejwe. Tugomba kwita kubacitse kwicumu bose, aba abahutu, abatutsi cyangwa abatwa. Tugomba kwita ku bamugajwe n’intambara. Tugomba gucyura abanyarwanda bagandagaje za Arusha na handi, batagira iyo babarizwa. Tugomba gucyura Umwami Kigeli mu cyubahiro, ndetse tugaha icyubahiro nabandi bayobozi bigeze kuyobobora u Rwanda. Tugomba kwubaka inzego z’umutekano z’abanyarwanda bose bibonamo, zirengera buri munyarwanda zitavanguye, kandi zishyigikira demokarasi n’uburenganzira bwa buri munyarwanda. Tugomba kwunga abanyarwanda kuko twese dufite ibikomere. Tugomba kutanga urugero rwiza ku rubyiruko rw’u Rwanda.
Iyi nzira ya mbere iradusaba twese ko dushyikirana, mu mahoro. Cyane cyane ni wowe Paul Kagame isaba ko ushyikirana na FDLR, namashyaka atavuga rumwe nawe. Nibyo abanyarwanda bamaze imyaka myinshi bagusaba. Nibyo Perezida Kikwete nabangenzi be mu mumulyango wa SADC bagusaba. Abayobozi bakunda u Rwanda, bakunda abanyarwanda bose, nibyo basabwa mu bihe tugezemo.
Iyi nzira uyemeye, niyo makiriro yawe kandi yacu twese. Nitwicara hamwe muri gacaca nyakuri, ivugisha ukuri, igamije kwunga, abanyarwanda tuzavuga ubwicanyi bwose bwakozwe nabahutu, abatutsi, n’abatwa, mu Rwanda hose no hanze yarwo, hanyuma duhitemo. Ntibyoroshye ariko ndahamya ko abanyarwanda muri rusange bazahitamo ko wowe Paul Kagame, hamwe nagatsiko kawe wakoresheje mu bwicanyi, wongereyeho nabandi banyarwanda bose bagize uruhare mu bwicanyi, bababarirwa, ariko ntibabe mu myanya y’ubuyobozi. Ibi birasaba abanyarwanda bose kutibagirwa, ariko no kubabarirana bidasanzwe, niba tugomba gutangira bundi bushya.
None se ko abahutu wabahinduye abajenosideri, abatutsi ukabita ibigarasha, abaturanyi ukabahindura abanzi ugomba kurwanya byashoboka ukabica, witeguye ute iyi nzira y’umusaraba ariko itanga ubuzima?
INZIRA YA KABIRI: URUPFU
Iyi ni nzira y’intambara. Muri disikuru zawe zose ukunze kurata, kwirata, no gukangisha intambara. Usa nkaho utabaye mu ntambara. W’iyibagije ikiguzi ky’intambara wabayemo cyangwa wateje muri Uganda, Rwanda na Congo? Ubu uwakubaza umubare w’abanyarwanda bamaze kugwa mu ntambara kuva muri 1990, wawuvuga ( dushobora kuba tumaze gutakaza miliyoni ebyiri nigice kuva 1990-2013)?. None se ko FPR wayishe ukayihindura igikoresho uzarwanisha iki? Ese ko abahoze ari inkotanyi bari ku gatebe, bamwe bakicara mu myanya nk’ibyapa, abandi ukabahindura inkoramaraso, uzarwanisha iki? Ese igisirikare cy’agatsiko kabatutsi bagenzurwa na Jack Nziza nicyo uzatsindisha? Ese ko abanyarwanda ubanga nabo bakwanga, ukaba uhanganye n’abaturanyi, abanyafurika bakaba bakwinuba, abandi banyamahanga bakaba baragufatiye ibyemezo, iyo ntambara ushoza uzayikizwa niki?
Ntabwo ndi umuhanuzi. Ndabizi ko utakigirwa inama. Ntabo mu mulyango wawe bagutinyuka ngo bakubwize ukuri. Umufasha wawe, aho kukugira inama ati nyamuneka sigaho, ubu nawe mufatanyije inzira yo kurimbura no kurimbuka. Tito Rutaremara, James Musoni, Manasse Nshuti, Bazivamo, Ngarambe, Mushikiwabo na Jack Nziza nibo bakubeshya ngo komerezaho ni byiza? Nyamara urabizi ibyo wajyaga ubavugaho ndi kumwe nawe twenyine. Uretse abakorera imbehe, abakuvuga nabi iyo biherereye nibo benshi. Bagukomera mu mashyi ku mugaragaro, bataha bakakuvuma.
Ariko nagirango nkubwire ko uramutse uhisemo iyi nzira, amaherezo yawe ni mabi cyane. Uramutse uhisemo gushoza indi intambara uzayitsindwa. Impamvu uzayitsindwa nuko ibitekerezo n’imikorere byawe bishaje kandi aribyumujenosideri. Kandi, uramutse ushoje intambara, abanyarwanda noneho bazayirwana bafatanije (abahutu, abatwa, abatutsi). Izabamo ibitambo byinshi mu banyarwanda ariko izaba intambara yo kurangiza intambara mu Rwanda no mu karere, kuko abanyarwanda bazafatanya nizindi nzirakarengane mu karere kwigobotora inkota, igitugu, n’intambara byawe.
Bwana Paul Kagame, igihe cyo guhitamo kirageze.
Fatanya nabandi banyarwanda uhitemo ubuzima, kuko abanyarwanda barambiwe urupfu. Niba uhisemo inzira y’urupfu, uzirengere ingaruka zayo.
Theogene Rudasingwa
Washington DC
USA
7/7/2013


text:
Uruhara ni bumwe mu buryo bwo gutakaza umusatsi ku bagabo. Ubushakashatsi bw’ikigo cyo muri Amerika cy’ita ku buvuzi (U.S. National Libray of Medicine) kivuga ko 50% by’abagabo bose bari mu kigero cy’imyaka 50 bakunze kumera uruhara.
Ese ni iki gitera kumera uruhara?
Kimwe mu bitera kumera uruhara harimo uruhererekane mu miryango cyangwa kuba mu bisekuru by’iwanyu harimo abagira uruhara. Ikindi ni uko imisemburo igira uruhare mu kugenzura uko umusatsi ukura iba itagikora neza .
Buri musatsi wo ku mutwe wawe uba ufite agace ukuriramo. Iyo umugabo amera uruhara,urwo ruhererekane rukuza umusatsi ruba rwatangiye gucika intege , hagatangira kumera udusatsi tugufi kandi tunanutse. Ibi birangira n’ubundi uru ruhererekane rutagikora bityo ntihagire undi musatsi wongera kumera muri ako gace.
Uruhara rwo mu ruhererekane rw’imiryango nta ngaruka rugira. Ariko hari igihe uruhara rushobora gutera ingaruka zikomeye harimo nka kanseri, zimwe mu ndwara zo mu muhogo n’izindi. Ni byiza kujya kureba muganga igihe utangiye kugenda utakaza umusatsi nyuma yo gufata imiti cyangwa igihe ufite ibindi bibazo by’ubuzima. Inzobere mu buzima bashobora gusuzuma icyo kibazo cyo gutakaza umusatsi bakamenya niba bituruka mu ruhererekane rw’imiryango cyangwa niba giterwa n’ibindi bibazo by’ubuzima cyangwa ibibazo by’imirire.
Ese ni ayahe mafunguro wafata akagufasha kudatakaza umusatsi?
1.Kurya ubuki: Gukoresha ubuki bizana ingaruka nziza mu gukuza umusatsi. Mu bushakashatsi bwakozwe bwagaragaje ko 90% bw’abakoresheje ubuki mu gihe cy’ibyumweru bine byagabanyije ibyago byo kugenda umuntu atakaza umusatsi.
2.Kurya ibinyampeke: Ibinyameke nabyo byifitemo ubushobozi bwo kurinda umusatsi gutakara.
3.Epinari: Epinari ni nziza kuyikoresha kuko yifitemo ubushobozi bw’ubutare , ikagira na vitamini C byose bitunga umusatsi.
4.Amavuta: Amavuta akenshi y’ibihwagari afasha kurinda gutakaza umusatsi.
5 . Amagi: Amagi yifitemo vitamini B ifasha gukuza umusatsi ikanawukomeza. Iyo udafite vitamini ihagije bitera gutakaza umusatsi. Ushobora kandi kurya avoka kugira ngo wongere izo vitamini.
5.Beterave : Beterave zifitemo ubushobozi bwo kurinda gutakaza umusatsi. Iyo uyiriye ifasha imiyoboro izana umwuka mwiza n’ibiribwa bitunga umusatsi.
Ese ninde wibasirwa cyane?
Kumera uruhara bishobora gutangira mu myaka y’ubugimbi ariko rukunze kwibasira cyane cyane ku bagabo bakuze, uko imyaka igenda yiyongera niko bamera uruhara. Ikindi kandi abantu benshi bafite uruhara mu miryango yabo baba bafite ibyago byinshi byo kurugira.
Ese uruhara rushobora kwirindwa?
Nta buryo buzwi burinda kumera uruhara. Ikindi cyagaragaye nuko umunaniro ukabije ushobora gutera uruhara. Ukwiye kugabanya siteresi(sterss) , ugashaka imirimo yatuma uruhuka, nko kugenda n’amaguru, kumva uturirimbo dutuje, kandi ukajya ufata igihe uri mu bintu bishimisha.
Source: www.healthline.com
[email protected] agakiza.org


text:
Ni igishushanyo mbonera cyaje gikenewe nyuma y’icyatangijwe mu 2013 ariko bikagaragara ko kitazubisaga neza ibibazo by’abaturage, ahubwo bamwe bagifataga nk’ikije kubirukana mu mujyi.
Igishushanyo gishya, cyitezweho guhaza no gufata neza abaturage bangana na miliyoni 3.8 bazaba batuye muri Kigali mu 2050, bavuye kuri miliyoni 1.6 bahari ubu. Ni umujyi kandi ugomba kuba urimo imirimo miliyoni 1.6 ivuye ku mirimo ibihumbi 600 ihari ubu.
Aba baturage, biteganyijwe ko bazaba batuye ku bucucike bw’abantu 5243 kuri kilometero kare, bavuye ku bantu 1778 batuye kuri kilometero kare ubu.
Biteganyijwe ko ari umujyi uzaba uri ku murongo, aho ubutaka bwo guhingaho n’ubukomye buzava kuri 66.8% bukagera kuri 55 %, ubutaka buriho ibikorwa by’iterambere buzava kuri 33.2 % bugere kuri 45 %.
Inzira z’imodoka, abanyamaguru, amagare n’ibindi byaratandukanyijwe, hari ahantu henshi ho kuruhukira, aho kubungabunga ibidukikije n’ibindi.
Bimwe mu bidasanzwe biri mu gishushanyo mbonera gishya:
Inzu zo guturamo zigakoreshwa n’ibindi (Mixed use)
Izi ni inzu zateganyijwe mu gishushanyo mbonera gishya, zizajya zemererwa kubakwa ku buryo zishobora guturwamo ariko zikabamo n’ibindi bikorwa nk’ibiro cyangwa ubucuruzi ku bantu bafite amikoro aringaniye.
Bizafasha mu iterambere ry’abakora ubucuruzi buciriritse batajyaga babona uko bajya gukodesha inzu zihenze mu duce twahariwe ubucuruzi. Izo nzu zizajya zubakwa ni izishobora guturwamo no gukoreramo abantu batarenze batanu.
Guteza imbere ubucuruzi buto n’ubuciriritse
Hari ahantu henshi abantu bafite amikoro aciriritse bajyaga bajya kwaka uburenganzira bwo gukorera, bakabwira ko batahemerewe. Igishushanyo mbonera gishya cyarabihinduye. Yaba udoda imyenda, inkweto n’ibindi hari ahantu bateganyirizwa mu bice bitandukanye by’umujyi.
Amavugurura mu gutwara abantu n’ibintu
Mu bijyanye no gutwara abantu n’ibintu, igishushanyo mbonera cyibanze ku gutandukanya imihanda minini, inzira z’abanyamaguru, iz’abakoresha amagare ndetse n’imihanda yihariye izajya inyuramo imodoka zitwara abantu mu buryo bwa rusange (Rapid Transport), kugira ngo zirusheho kwihuta.
Hateganyijwe kandi imihanda izenguruka Umujyi wa Kigali (Kigali ring Roads) izafasha mu guhahirana n’imigenderanire yoroshye hagati y’abatuye umujyi. Iyo mihanda biteganyijwe ko izaba ikora ku duce twahariwe inganda muri buri gace kandi ku nkengero zayo hagashyirwa ibikorwa by’ubukungu nk’ubucuruzi n’ibindi.
Ibikorwa remezo bifasha abaturage bari mu midugudu
Mu gishushanyo mbonera hateganyijwe kubakwa ibikorwa remezo n’ibikorwa rusange nk’amashuri, amavuriro, amasoko n’ibindi nkenerwa ku baturage ahantu hose hazajya haba hari imidugudu yo guturamo kugira ngo byorohere umuturage utuye mu mudugudu kubona serivisi atagombye kuva aho ari.
Biteganyijwe ko nibura ku muturage utuye mu mudugudu, adakwiriye kugenda metero zirenga 400 atarabona serivisi akeneye nk’amashuri, amavuriro, agasantere, ibibuga byo gukiniraho, uduce two kuruhukiriramo, urusengero, ibiro bya Leta n’ibindi.
Inzu zihendutse zituza benshi
Mu gishushanyo mbonera, hazibandwa cyane ku nyubako zishobora gutuza abantu benshi ariko zihendutse. Abashaka kubaka inzu zabo bwite bizaba byemewe ariko ku kigero gito.
Inzu ndende zituza abantu benshi zizajya zubakwa mu bice byihariye by’umujyi, ahantu hateganyijwe.
Biteganyujwe ko kuri hegitari imwe hazajya hubakwa nibura inzu 70 aho kuba inzu 25 nk’uko byari bisazwe.
Kubungabunga ibidukikije
Ibishanga bizabungabungwa hashyirwaho uduce dukomye tugamije kurengera ibidukikije, hari uduce tuzaterwamo ibiti n’ibindi bituma haba ahubahirije ibidukikije.
Mu bice byose bya Kigali, hateganywa ahantu ho kuruhukira hari ubusitani, za pariki, ibiyaga n’ibindi bifasha abantu kuruhuka no kwishimira umujyi.
Bizajyana kandi n’uburyo bushya bwo gutunganya imyanda iva muri Kigali, havugururwa ibimoteri, hakazanwa n’uburyo bw’ikoranabuhanga bwo gutunganya imyanda.
Uburyo bwo kubaka ahantu hahanamye
Igishushanyo mbonera giteganya uburyo bwo kubaka no gushyira ibikorwa remezo mu duce duhanamye mu rwego rwo gukomeza guteza imbere ubukungu n’imibereho myiza y’abaturage.
Nk’ubu kubaka ahantu hari ubuhaname bwa 30-50 % biremewe nyuma yo gusuzumwa n’inzego bireba bakereka umuturage uko yubaka ibijyanye n’aho hantu. Ibi bizafasha bamwe bajyaga bangirwa kubaka cyangwa gushyira ibikorwa byabo ahantu hamwe na hamwe byitwa ko ari amanegeka.
Inyoroshyo mu kubaka
Hari inyubako umuturage azajya yemererwa kubaka mu byiciro bitewe n’ubushobozi bwe, mu gihe yahawe ibyangombwa bibimwemerera.
Ni ukuvuga ko umuntu ashobora kubaka inzu runaka mu myaka nk’itanu cyangwa icumi, mu gihe agishakisha ubushobozi.
Amwe mu mabwiriza azaba abigenga, avuga ko agomba kubanza koherereza inzego zibishinzwe igishushanyo mbonera cy’inzu ye kigasuzumwa, agatangira kubaka. Niba wenda aho atuye hateganyijwe inzu zigerekeranya, ashobora kubanza kubaka inzu imwe yo hasi, izindi akazagenda azishyiraho gahoro gahoro.
Kugira ngo umuntu yubake inzu nto zizwi nka annexe, ntabwo byari byoroshye, nyamara zikunze gufasha abantu bafite ubushobozi buke bashaka gutura muri Kigali. Kuri ubu nazo zitaweho mu buryo bukeye kandi bujyanye n’igihe.
Ubu igishushanyo mbonera biremewe kuba wakubaka annexe ariko bigasabirwa uburenganzira.
Kugabanya utujagari mu buryo butabangamye
Ubu uduce dufatwa nk’utujagari ntabwo tuzajya dusenyerwa uko twakabaye nkuko byari bisanzwe. Hashyizweho uburyo butandukanye bwo gufasha abatuye muri utwo duce kuvugurura inzu zabo cyangwa bagahuzwa n’abashoramari, hakubakwa inzu zigezweho ariko abari bahatuye cyangwa abahafite ibibanza bagahabwa uburyo bwo gukomeza kuhatura.
Kuba umuhanda wakwimurwa
Hari aho usanga imihanda byarasabaga ko ica mu bibanza bimwe na bimwe by’abaturage, ikabyangiza cyane. Hagiye habaho kuvugurura, niba umuhanda wari utaganyijwe guca ahantu hamwe na hamwe, ukaba wakwimurwa.


text:
Iyo umuryango ukomeye n’igihugu kiba gikomeye - Minisitiri Nyirahabimana
Umunyamabanga wa Leta muri Minisiteri y’Ubutabera Solina Nyirahabimana, avuga ko umuryango ari ishingiro kamere ry’imbaga y’Abanyarwanda, kandi iyo imiryango ikomeye n’igihugu kiba gikomeye, ariko yajegajega n’igihugu kiba kijegajega.
Yabitangaje ku Mbere tariki ya 19 Ukwakira 2020, ubwo imiryango 20 yo mu Karere ka Gatsibo Umurenge wa Kabarore, yabanaga mu buryo butemewe n’amategeko yasezeranaga kubana byemewe n’amategeko, kimwe mu bikorwa bigamije kureba iyubahirizwa ry’ihame ry’uburinganire n’ubwuzuzanye.
Umuyobozi w’Akarere ka Gatsibo Gasana Richard, avuga ko muri uku kwezi bateganya gushyingira imiryango 300 yamaze kwiyandikisha.
Abari biyandikishije gusezerana kuri uyu wa 19 Ukwakira bari 25 hasezeranye 20 gusa, indi miryango itanu yisubiraho kubera impamvu zitandukanye.
Umuyobozi w’Akarere ka Gatsibo Gasana Richard, avuga ko ibyo atari igitangaza ahubwo ubuyobozi bufite inshingano zo gukomeza kubakangurira kubana byemewe n’amategeko.
Ati “Kuba batabonetse twe ntitubibona nk’igitangaza ahubwo birasanzwe, ibyo nk’abayobozi biduha imbaraga zo gukomeza ubukangurambaga kuko bagera igihe bakaza bagasezerana”.
Mu basezeranye harimo abatujwe mu mudugudu w’icyitegererezo wa Nyabikiri wiswe Yerusalemu, barimo Abanyarwanda birukanywe muri Tanzaniya.
Iyamuremye Claver w’imyaka 80 y’amavuko amaranye imyaka 59 n’umufasha we. Avuga ko bifuje kera gusezerana ariko bazitirwa n’igihugu barimo.
Agira ati “Twarabishatse kera ariko ntibyari bukunde kubera ko aho twabaga nta burenganzira twari dufite kandi na bo ubwabo abanyagihugu benshi ntawabikoraga. Tubonye dutashye twiyemeza kubikora nubwo dushaje bwose”.
Uwamariya Brigitte w’imyaka 61 y’amavuko amaze imyaka 41 abana n’umugabo we.
Avuga ko nubwo basazanye ataburaga impungenge z’uko yasendwa urugo rwe rukinjiramo inkumi.
Ati “Ariko uzi kuba warabyaye wuzukuruje ukitwa indaya. Ikindi cya kabiri nubwo dusazanye nahoranaga impungenge ko yanta agashaka inkumi kandi ntafite aho ngana. Ubu ni bwo bingaragarije ko dukundana by’ukuri kandi tuzatandukanywa n’urupfu gusa”.
Umunyamabanga wa Leta muri Minisiteri y’Ubutabera Solina Nyirahabimana, ashima abasezeranye kuko bafashe icyemezo gikwiye kandi binjiye mu mubare w’ingo zibana mu mahoro n’ubwumvikane.
Agira ati “Umuryango ni ishingiro kamere ry’imbaga y’Abanyarwanda kandi iyo imiryango ikomeye n’igihugu kiba gikomeye ariko yajegajega n’igihugu kikajegajega. Ubundi tubirebere mu mutekano kuko iyo umuryango utekanye n’igihugu kiba gitekanye”.
Avuga ko gusezerana imbere y’amategeko ari bumwe mu buryo butuma umuryango utekana ukabana mu mahoro no mu bwuzuzanye. Avuga kandi ko ikije cyototera umuryango kiwugirira nabi kiba cyototera igihugu.
Ukwezi kwahariwe ihame ry’uburinganire gufite insanganyamatsiko igira iti “Kwimakaza ihame ry’uburinganire nk’umusingi w’iterambere rirambye”. Ibi bikorwa byo gufasha imiryango kubana mu buryo bwemewe n’amategeko, kubana mu mahoro n’ubwuzuzanye, Akarere ka Gatsibo kakazabifashwamo n’Ikigo kigamije kugenzura iy’uyubahirizwa ry’ihame ry’uburinganire (GMO).
Abayobozi, abafatanyabikorwa b’akarere, abaturage, abangavu batewe inda n’ababyeyi babo bazigishwa buri wese amenye inshingano ye mu gufasha imiryango kubana neza, ndetse banagaragaze abahohotera abana.


text:
ITANGIRIRO 12.1-3
1.Uwiteka ategeka Aburamu ati “Va mu gihugu cyanyu, usige umuryango wanyu n’inzu ya so, ujye mu gihugu nzakwereka.
2.Nzaguhindura ubwoko bukomeye, nzaguha umugisha, nzogeza izina ryawe, uzabe umugisha.
3. Kandi nzaha umugisha abakwifuriza umugisha, kandi uzakuvuma nzamuvuma, kandi muri wowe ni mo imiryango yose yo mu isi izaherwa umugisha.
Uyu uvugwa muri iri jambo ni Aburamu umuhungu wa Tera, umucuruzi w’ibigirwamana.
Igihe cyarageze, Aburamu yibaza ku bucuruzi bwa se, arabuhinyura, ahubwo yibwira ko hariho Imana nyamana, bituma imwiyereka, inamutegeka gusiga umuryango we n’inzu ya se akajya aho izamwereka;
Nawe hari ibintu bya kera ugomba kwiyambura (Kamere n’ibyaha), ukabisiga (1Petero2.1), ukumvira Imana nk’uko Aburamu yagenje,
Kuko kumvira Imana birimo inyungu nyinshi, ziruta cyane kuba umuntu yakwiringira ikindi kintu icyo ari cyo cyose, kandi kuko nta kirogoya umugambi w’Imana, iyo wemeye kugira ibyo usiga, na yo iraza ikagendana nawe; nk’uko Imana yagarutse kuri Aburamu ikamuyobora agakomereza i Kanani igihe yari amaze kwitandukanya na Loti(Itangiriro 13.11), ni ko n’umukristo azajya mu ijuru ari uko yamaze kwitandukanya n’ibyaha:
Nyamara umuntu ajya yanga gukizwa neza, yibwira ko nahamya Kristo muri byose azahomba, ikamutera kuyembayemba, agasubira mu byaha (ubusambanyi, ubujura, ruswa, n’ibindi) kugira ngo abone indonke.
Nyamara "Kubaha Imana iyo gufatanije no kugira umutima unyuzwe kuvamo inyungu nyinshi,kuko ari nta cyo twazanye mu isi kandi nta cyo tuzabasha kuyivanamo" (1Timoteyo 6.6-7).
Aburamu na Sarayi rero bamenye ko ikintu k’ibanze mu buzima ari ukumvira Imana, bituma na yo ibaha umugisha nk’uko umubyeyi wese asabira umugisha umwana we umwubaha, akamwumvira;
Nawe biragukwiriye ko muri iyi nzira umenya icy’ibanze, maze ugasaba Imana ikakweza rwose, ukayumvira, kuko ari bwo izabana nawe.
Ijambo ry’Imana na ryo ritubwira ngo:"Mubanze mushake ubwami bw’Imana no gukiranuka kwayo, ni bwo ibyo byose muzabyongererwa" (Matayo 6.33).
Dukwiriye kubaho uko Imana ishaka, aho kubaho uko twishakiye!
[email protected]


text:
Amazina ye asanzwe ni Ntirenganya Jean d'Amour, gusa mu muziki akoresha izina rya JEAN D'AMOUR. Ni umuhanzi nyarwanda watangiriye umuziki muri Uganda aho yari umwalimu. Kuri ubu afite urutonde rw'ibintu byinshi yifuza kugeraho mu muziki we.
Mu kiganiro kirambuye yagiranye na Inyarwanda.com JEAN D'AMOUR yadutangarije ko tariki 27 Ukuboza 2012 ari bwo yasohoye indirimbo ye ya mbere yise 'Amavubi'. Kugeza ubu amaze gukora indirimbo zitandukanye zirimo; Icyigeragezo, Mama n'Urugo ruhire. Avuga ko intego ye mu muziki ari ugutanga ubutumwa bwubakiye ahanini ku muco na cyane ko injyana Gakondo ari yo ashaka kwibandaho cyane.
UMVA HANO 'AMAVUBI' INDIRIMBO JEAN DAMOUR YAHEREYEHO
Umuhanzi Jean d'Amour
JEAN D'AMOUR ni intore ndetse avuga ko azi kuvuga amazina y'inka. Kuva muri 2020 yifuza gutangira gukora umuziki nk'umwuga. Icyakora n'ubwo yihebeye umuziki, yabwiye Inyarwanda ko mu muryango we nta banyamuziki barimo. Impano yo kuririmba yayivumbuyemo ubwo yigishaga muri Uganda, akajya ahimbira abana imbyino, abarimu bagenzi be bakamubwira ko afite impano ikomeye. Nyuma ni bwo nawe ubwe yaje kwivumburamo impano yo kuririmba.
Kurikira ikiganiro kirambuye twagiranye na JEAN D'AMOUR
Inyarwanda.com: Watangira utwibwira mu buryo burambuye?
JD: Amakuru yo yari meza. Ubundi nitwa Ntirenganya Jean D’amour umwana w'imfura wa CYANGABWOBA Jean Baptiste na NYIRADADARI Immaclee batuye muri Musaze mu ntara y’amajyaruguru, akaba ari nayo nkomoko yanjye nk’ibisekuru bitanu kuva muw' 1790. Navutse tariki 11/11/1990.
Inyarwanda.com: Izina ryawe ry'ubuhanzi ni irihe?
JD: Nkoresha JEAN DAMOUR.
Inyarwanda.com: Watubwira amashuri yawe aho wayigiye ?
JD: Amashuri y'inshuke, abanza n’icyiciro cya mbere cy'ayisumbuye nabyize mu Rwanda naho icyiciro cya kabiri hamwe na University mbyiga muri Uganda mu mujyi wa Kampala.
Inyarwanda.com: Watubwira imirimo wakoze?
JD: Natangiriye mu bwarimu bwa Primaire nkirangiza Secondaire, nigisha Kawempe, mu mujyi wa Kampala aho nigishaga Icyongereza n’imibare nyuma ndi muri kaminuza nigishaho muri secondaire nigisha economy n'icyongereza, aho nahise mvayo mbonye ikiraka cy'ubusemuzi i Kampala muri Amabassade ya Norvege. Mbirangije nahise mbona byaba byiza kwihangira uturimo duto duto tubyara inyungu kuko kuva kera numvaga nshaka kuzikorera uko ka project kaba kangana kose, aribwo nabyukije ka project nise “golden star images” uretse ko igitekerezo cyo kugakora nari ngifite kuva 2010 nkiri umunyeshuri nkagakorera muri Uganda.
Inyarwanda: Umuziki waje ute mu buzima bwawe?
JD: Urebye ni ikintu Imana iba yarateganyije ko kizaba mu buzima bw’umuntu mu gihe runaka, kandi nkiri umwana nakundaga umuziki bitari cyane ,ariko ndi umuntu wagiraga isoni cyane birenze, ariko mbizi neza ko mfite impano yo kuririmba no kubyina imbyino zitandukanye iz’umuco niz’inzungu ariko nkaba ntabitinyuka mu bantu uretse kubikorera mu rugo ndi kumwe n’abavandimwe. Aho nashimangiriye ko mfite izo mpano koko nkigisha Kampala nari n’umutoza wa MDD (music,dance and drama) mbese ntoza imbyino z’imico itandukanye yo muri Uganda n'udukino dushimisha ababyeyi b'abo bana twigishaga.
Ababyeyi n’abarimu bakajya bambwira ngo mfite impano sinkayipfushe ubusa, aho ni naho igitekerezo cyaziye cyo kwinjira muri music kuko numvaga mbishoboye pee. Muri 2012 nagiye muri studio nkora indirimbo yanjye ya mbere nise 'Amavubi', ariko sinabiha umwanya pee, cyane cyane kuko nabaga mfite n'ibindi byo gukora byihutirwa kandi by'ingenzi bitari music, kuko mu myaka itanu nakozemo indirimbo eshatu gusa (Amavubi,Mama,Ikigeragezo) kugeza ubu aho numva ko ngomba kubikorana n'indi mirimo kandi ntakibangamiye ikindi Imana ibimfashijemo.
UMVA HANO 'URUGO RUHIRE' INDIRIMBO YA JEAN DAMOUR
Inyarwanda: Watubwira ibyo bigo wigishijeho i Kampala?
JD: Murakoze, nigishije Primaire muri Dungu Hill School naho Secondaire muri Peace High School byose biri i Kampala n'ubwo ntigeze niga ubwarimu.
Inyarwanda: Ni iyihe mishinga wumva ikuri ku mutima?
JD: Ni ubuhinzi n’ubworozi uretse ko ubuhinzi n’ubworozi byo mbikorera muri Uganda kuva 2011, ibindi nkunda kandi ngomba gukora ni ububaji bugezweho, gutunganya ibihangano by'abahanzi, gutegura amakwe, kuranga business z’abantu nkakora n’ubwubatsi byose byibumbiye muri Golden star images(GSI).
Inyarwanda: Waba ufite umukunzi ?
JD: Oyaaa!! Burya iyo nta gahunda yo gushaka ufite, gutereta aba ari ugukinira kubana b'abandi kandi sinkunda kubeshya, ariko igihe nikigera nzamushaka.
Inyarwanda: Wifuza umugore umeze gute?
JD: Uwo Imana izampa wese apfa kuba atanywa inzoga kandi burya n'umugore mwiza umuntu amuhabwa n'Imana
Inyarwanda: Ni igiki ubona umugore yagukorera mugahita mutandukana?
JD: Umugore anshiye inyuma. Kubana n'umugore uguca inyuma birutwa no kuba muri gereza, iyo mutandukanye uba ufashe icyemezo kizima cyane n'Imana irabishima peee
Inyarwanda: Usengera mu rihe dini ?
JD: Muri Kiliziya Gatolika.
Inyarwanda: Ukunda kurya iki?
JD: Nkunda cyane chips na rolex n'ubwo n'ibindi biribwa byose mbirya.
Inyarwanda: Ukunda kunywa iki?
JD: Ukuyemo inzoga n’ibindi bisindisha byose, ibisigaye ndabyemera byose cyane.
Inyarwanda: Ni iki wabwira abahanzi bagutanze mu mwuga hamwe n’abanyarwanda muri rusange?
JD: Gukundana no gushyigikirana tukazamura igihugu cyacu, kuko burya ntawutakenera undi icyo waba ukora cyose.
Inyarwanda: urakoze kuganira natwe ugire ibihe byiza.
JD: Nanjye
ndabashimira ubwitange n'umurava mugira mu guteza imbere abana b'abanyarwanda
b'ingeri zose, Imana ibahe umugisha.
Jean d'Amour ubwo yari afite imyaka 4 y'amavuko
Jean d'Amour arashaka gukora umuziki mu buryo bw'umwuga
REBA HANO VIDEO Y'INDIRIMBO 'IKIGERAGEZO' YA JEAN DAMOUR


text:
Bibiliya yigisha ko umuntu wese wemera Yesu Kristo nk’Umwami n’Umukiza yakira Umwuka Wera w’Imana mugihe amaze gukizwa. "Ni we namwe mwiringiye mumaze kumva ijambo ry’ukuri, ariryo butumwa bwiza bw’agakiza kanyu, kandi mumaze kwizera niwe wabashyizeho ikimenyetso, ari cyo Mwuka Wera mwasezeranijwe, uwo twahawe ho ingwate yo kuzaragwa wa murage kugeza ubwo abo Imana yaronse izabacungura ubwiza bwayo bushimwe" (Abefeso 1:13-14)
Kuba umukristo ni ukugira Umwuka Wera uba muri wowe:"Ariko mwebwe ntimukiri aba kamere, ahubwo muri ab’umwuka, niba umwuka w’Imana aba muri mwe. Ariko umuntu wese utagira Umwuka wa Kristo ntaba ari uwe" (Abaroma 8:9)
Pawulo yigishije itorero ry’i Korinto ko ku bw’Umwuka umwe w’Imana abizera bose bunze ubumwe mu mubiri umwe: “Nkuko umubiri ari umwe kandi ufite ibice byinshi, kandi ingingo zose z’umubiri, nubwo ari nyinshi, ni umubiri umwe ni nako Kristo ari. Kuko twese twabatijwe n’Umwuka umwe mu mubiri umwe yaba Abayahudi cyangwa Abagereki, baba imbata cyangwa ab’umudendezo twese twahawe Umwuka umwe wo kunywa ”(1 Abakorinto 12: 12–13).
Yesu yarahagaze maze ararangurura abwira abantu ati: "Umuntu nagira inyota aze aho ndi anywe. Unyizera imigezi y’amazi y’ubugingo izatemba iva mu nda ye, nk’uko ibyanditse bivuga . Ibyo yabivuze yerekeje ku Mwuka Wera, uwo abamwizera bendaga guhabwa, ariko ubwo umwuka yari ataraza kuko Yesu yari atarahabwa ubwiza bwe" (Yohana 7:37-39)
Kubwo kwizera niba warakiriye Kristo nk’Umukiza w’ubugingo bwawe, ufite Umwuka Wera. Ariko abizera benshi bitiranya ibintu bibiri "kugira Umwuka Wera" no "kuzura Umwuka Wera " Kubona Umwuka Wera bibaho umuntu yarikiye agakiza. Abizera bose nyakuri bafite Umwuka Wera nk’ikimenyetso kibaranga nk’abana b’Imana.
Kuzura Umwuka Wera ni ukwemera kuyoborwa na Mwuka ndetse mukagendana igihe kirekire mubuzima bwa gikristo. Mubyukuri Bisobanura kuba umwigishwa wa Kristo (Abagalatiya 5:16-26). Umwizera wese akwiye gushaka kuzuzwa Umwuka mu rwego rwo gukomeza umubano we n’Imana: “Ntunywe inzoga, kuko ibyo bizangiza ubuzima bwawe. Ahubwo, wuzure Umwuka Wera, uririmbe Zaburi n’indirimbo z’Umwuka kandi ushime Uwiteka mu izina ry’Umwami wacu Yesu Kristo ”(Abefeso 5: 18-20).
Bamwe bavuga ko kuvuga mu ndimi ari ikimenyetso kigaragaza ko umuntu yakiriye Umwuka Wera. N’ubwo ntacyo Bibiliya ibivugaho ariko icy’ingenzi, kuvuga mu ndimi nabyo ni imwe mu mpano z’Umwuka Wera.
Muri macye kuzuzwa Umwuka Wera ni uguhabwa imbaraga no kwemera kugengwa n’Umwuka, ugahinduka icyaremwe gishya, ukumvira, ugatinyuka guhamya, kuvuga Ubutumwa Bwiza, no kwigobotora imbaraga z’icyaha Abaroma 15:13).Ni ukugaragaza imbuto z’Umwuka (Abagalatiya 5: 22-23). Ariko kugira Umwuka Wera ni ikimenyetso cy’Abakristo bose bavutse ubwa kabiri. Ushobora kumenya ko ufite Umwuka Wera niba koko warakurikiye Yesu Kristo
Source: www.gotquestions.org
[email protected]


text:
06
Nov
Kutagira isuku y’imyanya ndangagitsina bishobora gutera impumuro mbi mu gitsina, indwara z’uruhu, harimo n’indwara zandurira mu myanya ndangagitsina na kanseri. Ni byiza kwita ku isuku haba mu gukaraba cyangwa imyenda wambara y’imbere. Ku mwangavu, imyanya ndangagitsina igomba kozwa buri munsi hakoreshejwe amazi meza kandi ahagije; ni byiza gusukura imyanya...
06
Nov
Ubushakashatsi bwagaragaje ko 52% y’abatuye isi ari abagore; 26% muri bo bari mu cyiciro cy’uburumbuke, ni ukuvuga ko buri kwezi bajya mu mihango hagati y’iminsi 2 na 7. N’ubwo bimeze gutya, henshi mu mpande z’isi, kujya mu mihango bifatwa nk’icyasha ku gitsina gore aho usanga hamwe mu bihugu umugore...
18
Jun
Iyo umwangavu cyangwa umugore ari mu mihango, rimwe na rimwe bahura n’ibimenyetso bibabangamira harimo nko kuribwa mu nda, umutwe, kugira iseseme, umunaniro, guhitwa n’ibindi. Tugiye kurebera hamwe ibyo kurya wakwifashisha n’ibyo wakwirinda byagufasha kwirinda bimwe muri ibyo bimenyetso. Ibiryo warya bikagufasha uri mu mihango harimo: imbuto, imboga z’icyatsi, ibishyimbo,...
28
May
Abangavu cyangwa abagore bashobora kugira uburwayi buterwa n’udukoko, buzwi nka infection mu ndimi z’amahanga, dufata imyanya ndangagitsina yabo biturutse mu gukoresha udutambaro dusa nabi mu gihe cy’imihango, kwambara udukoresho bibinda igihe kinini, kudahindura udutambaro twabugewe mu gufata amaraso buri masaha ane, kudutizanya, n’ibindi. Igihe ugize isuku nkeya mu gihe...
30
Apr
Kugira imihango ibabaza ni kimwe mu bibangamira umugore cyangwa umukobwa igihe ayigiyemo; bamwe bagira ububabare mbere gato y’uko bajya mu mihango, abandi bakagira ububabare bari mu mihango nyir’izina. Hari abagira ububabare bworoheje ndetse n’abagira ububabare bukabije ku buryo bakenera kuba bafata imiti. Ubu bubabare buba mu nda hasi ndetse...


text:
Mu minsi ishize ku mbuga nkoranyambaga hacicikanye inkuru ivuga uko abakobwa bazitabira umwiherero wa Miss Rwanda 2019 hari ibikoresho bitari bicye batumwe. Abantu benshi basamiye hejuru uru rutonde bahamya ko byaba ari ukugora ndetse no guca intege abakozwa bazajya mu mwiherero.
Ibi byatumye Inyarwanda yegera ubuyobozi bwa Rwanda Inspiration Back Up itegura Miss Rwanda mu rwego rwo kugira ngo tumenye neza icyihishe inyuma y'ibi bivugwa. Ishimwe Dieudonne umuyobozi wa Rwanda Inspiration Back Up isanzwe itegura iri rushanwa yabwiye umunyamakuru ko ari byo koko ibi bikoresho ari ibyo basabye abakobwa kutibagirwa igihe bazaba bagiye mu mwiherero.
Yagize ati" None se koko ubusanzwe aba bakobwa hari icyo mwabonye twabatumye batari basanzwe bafite? None se abakobwa basanzwe batambara iwabo. Tuvuge se ko umuntu azaza akavuga ko afite impano runaka adafite uko atwereka iyo mpano? Icyo mugomba kumenya no kwibuka tubatuma ibi bikoresho n'ibindi nkenerwa mu mwiherero wa Miss Rwanda ntabwo twigeze tubasaba kuzana ibishya ahubwo bagomba kwitwaza ibyo basanzwe bakoresha mu buzima busanzwe."
Umunyamakuru ahereye ku cya mbere kugeza ku cya nyuma mu bikoresho aba bakobwa batumwe, yabajije uyu muyobozi niba babona bataragoye abakobwa bazitabira uyu mwiherero, Ishimwe Dieudonne atangaza ko batigeze bagora na gato aba bakobwa ahubwo bagerageje kuborohereza babibutsa ibikenewe kugira ngo umukobwa yitabire irushanwa ameze neza.
Twamubajije niba abaterankunga bari basanzwe muri Miss Rwanda barakuyemo ibyo bafashaga aba bakobwa,Ishimwe Dieudonne avuga ko atari ko byagenze ahubwo yibutsa abantu ko umuntu ari we umenya ibimubereye ati" Ubuse umukobwa azamara ibyumweru bibiri yambaye imyambaro y'abaterankunga gusa? Bagomba kuzana iyabo kuko nibo bazi ibabera kandi nta mishya twabatumye, twabatumye iyo basanzwe bambara."
Ishimwe Dieudonne yabajijwe n'umunyamakuru iby'ubwishingizi abakobwa batumwe, adutangariza ko abakobwa batumwe ubwisungane basanzwe bakoresha mu kwivuza. Yagize ati" None se ubu hari umukobwa udakoresha mituwele? Nutayifite ndahamya hari ubundi bwishingizi afite yivurizaho. Twabatumye ubwishingizi kuko tuzi ko babufite nta munyarwanda ubaho udafite ubwishingizi bwo kwivurizaho."
Abakobwa bazajya mu mwiherero wa Miss Rwanda2019
Yakomeje avuga ko impamvu byasakuje muri uyu mwaka ari uko byagiye hanze ariko ahamya ko no mu myaka yose ishize ibyo batumye abakobwa n'ubundi babibatumaga, ahubwo ngo kubera ko bakunze kugenda hari ibyo bibagirwa bakongera kubituma iwabo ugasanga bavuna ababyeyi. Kuri ubu rero ngo bongeye kubibutsa urutonde rw'ibyo bagomba kujya mu mwiherero bitwaje.
Tubibutse ko umwiherero wa Miss Rwanda utegerejwe gutangira ku Cyumweru tariki 13 Mutarama 2019 ukazarangira tariki 26 Mutarama 2019 mu birori byo gutora Nyampinga w'u Rwanda w'uyu mwaka bizabera i Rusororo muri Intare Conference Arena.
REBA URUTONDE RW'IBIKORESHO ABAKOBWA BATUMWE;
1. Ikanzu nziza yo
kuzakoresha mu gufata amafoto
2. Ikanzu imwe nziza yo kuzakoresha ku munsi wa nyuma(Grand Finale)
3. Amakoboyi atanu
4. Inkweto ndende(High heels)
5. Ibikoresho bya make up
6. Ikanzu yo gusohokana muri cocktail
7. Ibikoresho uzakoresha werekana talent yawe;urugero nka gitari,ingoma
8. Ubwiteganyirize bw’ubuzima(assurance)
9. Ikanzu ya Made in Rwanda
10. Umupira w’imbeho
11. Ibaruwa ikwemerera kwitabira Miss Rwanda iturutse ku babyeyi cyangwa ukurera
12. Agatabo n’ikaramu bya Cogebank (Ibi abakobwa babihawe n'umuterankunga bibutswaga kubyitwaza)


text:
I.Umusogongero
Padiri Evariste Nambaje turaziranye bihagije. Twabanye umwaka umwe mu seminari nto ya Nyundo. Mu Nyakibanda ho twiganye mu ishuri rimwe, duhabwa ubupadiri mu cyumweru kimwe(11-18/7/1999), tubuhamwa n’umwepiskopi umwe ari we Bimenyimana Yohani Damaseni, dutumwa gukora ubutumwa muri Diyosezi imwe ya Cyangugu. Padiri Evariste Nambaje akomoka mu i Tyazo h’i Nyamasheke, njye ngakomoka mu Bugarama, paruwasi ya Mushaka.
1. Aho mperukira Padiri Evariste ntiyari umuswa, haba mu ishuri, haba no mu buzima busanzwe. Nta nyungu n’imwe mfite yo kumuvuga uko atari ! Icyo ntigeze numvikanaho na we ni ikintu kimwe gusa ariko kirakomeye : ni imikorere ye ! Kuva na kera, Padiri Evariste Nambaje azwi nk’umuntu utajya ava ku izima ; ukunda GUFATA UBUTEGETSI kandi agategekesha igitugu.
Iyo bamushinze umurimo wo gufasha abandi (poste de service) ahita awuhinduramo urwego rw’ubutegetsi (poste de commandement) ! Icyo kintu gihora kibuza umutekano abantu bose bakoranye na we, baba Abapadiri, Abihayimana cyangwa Abalayiki, arabagora cyane bigatuma kumugirira icyizere bitoroha.
Aho amariye kugirwa umucungamari wa Diyosezi(2003) noneho byahumiye ku mirari ! Ibyahoze ari uburenganzira bw’Abapadiri (droits) yahise abihindura nk’impano ihabwa abo yishakiye ku bwende bwe cyangwa abazi guhakwa cyane (faveurs). Kugira ngo umupadiri azongere guhabwa twa dufaranga bita « intentions de messe » Diyosezi igenera abapadiri kugira ngo bashobore kubaho (abapadiri bo mu Rwanda nta wundi mushahara bagira), ugomba kumuhakwaho, ukamupfukamira, ukamuramya, wagira amahirwe akagira icyo aguha…n’agasuzuguro rugeretse ! Ibi rero njye narabyanze,arabibona, kandi nzi ko atigeze abyakira !
2. Padiri Evariste Nambaje ni umuntu unezezwa no kugaragara nk’aho ari we wenyine ushoboye akazi no kwerekana ko bagenzi be bose b’abapadiri ntacyo bashoboye. Muri urwo rwego, kuko ari we uri ku kigega, ntahwema gukora uko ashoboye ngo anige izindi serivise za diyosezi bityo asigare mu kibuga wenyine ! Afite uburyo bwe butangaje bwo kumva Kiliziya (yitiranya na Evêché), akuyemo paruwasi, amashuri na komisiyo za diyosezi ! Aho yabyigiyeho ntitwari kumwe!
Reka dufate ingero ebyiri gusa.
(1)Nk’ubu rwose uwashyira ahagaragara ukuntu tukiri abayobozi ba Seminari (ndavuga ibyo nzi neza) twajyaga kumukuraho amafaranga yo gutunga abana twiyushye akuya, abana baburaye (siniriwe mvuga abapadiri !) cyangwa twabungije imitima, ntawe utakumirwa !
(2)Komisiyo ya Diyosezi y’Ubutabera n’Amahoro yo sinakwirirwa mvuga ibyayo ! Igihe nayiyoboraga (1999-2005) yakoreshaga amafaranga aturutse mu mishinga yatewe inkunga n’abagiraneza bo mu mahanga, umuntu yaronkanga yiyushye akuya. Kandi ntawe uyobewe ukuntu imikoreshereze ya bene ayo mafaranga igomba no gutangirwa raporo isobanutse ! Nyamara iyo ayo mafaranga yageraga kuri Konti ya Diyosezi , uyu mugabo yayarambikagaho ijanja, agafunga umutwe ; ugasabiriza ukarambirwa ; ukabura icyo ukoresha gahunda ziteganijwe akakwihorera ; ukirakaza akakureka ; ukavuza induru, ukananirwa…Njye rero byageze aho, ndatobora NDAVUGA ! Kuva uwo munsi, Komisiyo ya Diyosezi y’Ubutabera n’Amahoro yahawe ubwigenge yari ikeneye, abayikoramo bariruhutsa.
Gusa ikibazo Padiri Evariste Nambaje ateye muri diyosezi kirenze kure icy’amafaranga, burya ngo ibintu byo birashira bagahaha : Evariste Nambaje yifata nk’Umuyobozi wa Diyosezi ya Cyangugu, kandi nyamara Musenyeri wacu acyicaye ku ntebe ! Abatabizi nibabimenye, umurimo wo kuba Econome, si umwanya w’ubutegetsi muri Diyosezi (Droit Canon siko yabiteganyije), nyamara Padiri Evariste yarawifashishije amera nk’ukoze « Coup d’Etat », ubu niwe mutegetsi da ! We ni ko yiyumva kandi niko yitwara !Uretse ko yibeshya cyane, Nyir’intebe aracyayikomeyeho. Gusa amategeko ya Evariste arambiranye, uwayashyira mu kabati yaba atabaye abatari bake.
Ndibwira ko nyuma y’uyu musogongero, uwakongera agasoma uru rwandiko yanyandikiye yakumva byose mu buryo busobanutse !
II. Iyo Padiri Evariste Nambaje avuga ko yunze Musenyeri na padiri Thomas byamukomeranye aba ashaka kuvuga iki ?
Ko umupadiri yagirana amakimbirane n’umushumba wa Diyosezi ye, ni ibintu bisanzwe, byaba kuri buri wese. Kugarura ikibazo cyarangiye neza nk’uko abyivugira, Padiri Evariste arabiterwa n’izi mpamvu eshatu zikurikira :
(1)Agamije guhindura Musenyeri igikoresho n’ingabo ahora yikingira iyo agiye guhemukira abandi.
(2)Arifuza kongera kwatsa umuriro. Bishatse kuvuga ko buriya afite ibibazo bikomeye mu kazi ke, maze kugira ngo arangaze abantu akaba ashaka ba Nyirurutwerunini (Bouc-émissaire) abyegekaho ! Padiri Thomas ni we ntama y’igitambo abonye ijyanye n’igihe tugezemo ! Il n’est pas tout à fait bête cet Evaritse !
(3)Kwerekana ko ari Umuntu w’igitangaza, ko ari we ufite UBUBASHA bwo gukemura ibibazo muri diyosezi. Uwashishoza ntibyamugora guhita abona ko ahubwo Padiri Evariste agambiriye guhishira ikintu gikomeye : IKIBAZO GIKOMEYE diyosezi ya Cyangugu ifite, muri iki gihe, ni Padiri Evariste ubwe. Kandi rero n’umuti wacyo ntahandi ukwiye gushakirwa, hatari aha nyine !
Hari amakosa dukora agatera ingorane mu mibereho y’umuntu ku giti cye ariko ubuzima bugakomeza . Ariko mu bihe bikomeye, kwitiranya ikibazo n’igisubizo byo bishobora gusenya umuryango ndetse bikaba byanakururira ishyano igihugu cyose ! Niyo mpamvu dukwiye gusabira abashinzwe gufata ibyemezo ingabire ikomeye y’Ubushishozi.
III. Ku byerekeye abantu bahora bateragizwa bashinjwa guha Leprophete.fr amakuru, Nyirabayazana aragaragaye :
Padiri Evaritse arabyivugira muri aya magambo :
« Maze igihe numva ko hari abantu muvugana ndetse n’abo wandikira ukanyikoma…
Muvandimwe Padiri, abantu muvugana bari mu Rwanda baba abapadiri, abihayimana cyangwa abakirisitu, sinzi ibyo bakubwira cyangwa inama bakugira. Icyakora niba hari umuntu ukugira inama yo gukomeza umurongo wa ruriya rubuga leprophete.fr aragushuka,abifitemo inyungu cyangwa arashaka kukuroha mu rwobo kugira ngo arebe uko uzarwikuramo.
Muvandimwe Padiri Thomas, kuva watangira kwandika ku rubuga leprophete.fr, sinahwemye kubwira abantu cyane cyane abo nabaga nkeka ko muvugana ko ugomba kuruhagarika … »
Muri Diyosezi hari abapadiri bahozwa ku nkeke n’ubutegetsi, ngo nibo baha abapadiri ba Leprophete amakuru. Yewe hari n’abenda gufungwa ! Twajyaga twibaza aho izo mpuha zituruka tukahayoberwa. None birasobanutse ! Ibuye ryagaragaye, ntiryongera kwica isuka. Umva ko padiri Thomas na Fortunatus ari bo bakurura urwikekwe mu bapadiri b’i Cyangugu da ! Abo padiri Evariste akeka murimenye !
IV. Uko padiri Evariste asuzugura ububasha bw’inzego za Kiliziya.
Padiri Evariste Nambaje aragira ati :
1. « Sinzi niba warigeze kuvugana n’Umushumba wa Diyosezi cyangwa Musenyeri Igisonga cy’Umwepiskopi ngo wumve icyo babitekerezaho .
Ariko icyo babitekerezaho bagitangaje ku mugaragaro ndetse n’Inama nkuru y’Abepiskopi Gatolika mu Rwanda ».
Niba Musenyeri wa Cyangugu n’urwego rw’Inama nkuru y’Abepiskopi b’u Rwanda baravuze icyo batekereza ku kinyamakuru leprophete.fr, Padiri Evariste we abigarutseho nka nde ? Ni uko se arushije ububasha ziriya nzego noneho we akaba agiye gufata icyemezo bo batashoboye cyangwa batinye gufata ? Ndabona ari cyo padiri Evariste ashaka kugaragaza !
(2) Wenda ntibakwandikiye ibaruwa yo guhagarika urwo rubuga rwawe, ngo niwanga bagufatire ibyemezo bakurikije amategeko ya Kiliziya ariko bagaragaje aho bahagaze.
Padiri Evariste Nambaje , uretse ibyo yihangishaho, si umuvugizi wa Musenyeri, nta n’ubwo ari Intumwa y’Inama Nkuru y’Abebiskopi b’u Rwanda. Biragaragara rero ko we ahubwo azinduwe no kunenga imikorere y’inzego za kiliziya, akaba yifuza ko « nafatirwa ibyemezo hakurikijwe amategeko ya Kiliziya » ! Icyo Padiri Evariste yiyibagiza ni uko ayo mategeko ya Kiliziya atarusha Abepiskopi b’u Rwanda kuyamenya. Ikindi yirengagiza ni uko amategeko ya Kiliziya twayiganye ! Azasubire no mu ndangamanota z’icyo gihe, azasanga atarandushaga amanota meza ! Amategeko nyazi kumurusha, yaba aya kiliziya, yaba n’ay’ibihugu ! Nzi neza aho uburenganzira bwanjye butangirira n’aho bugarukira. Ngaho se Padiri Evariste natange ingingo imwe y’amategeko ya Kiliziya ibuza umupadiri gushinga ikinyamakuru cyangwa gutangaza ibyo atekereza, cyane cyane iyo yamagana akarengane kagirirwa abakene izuba riva! Bimenyere aha , kugira ngo umuntu ahanwe, agomba kubanza guhamwa n’icyaha giteganywa n’itegeko. Va mu bifitirano rero, mu Kiliziya ho si mu ishyamba (jungle) !
(3) Arakomeza akivamo agira ati : Kandi kuguheza mu kirere no mu gihirahiro, ni ikibazo gikomereye impande zose ».
Ndabona uyu mupadiri agomba kuba anafite uburwayi bukomeye busa na « hallucinations », nkaba nari ntarabimenya ! Ibi yita « kuguheza mu kirere » arabikura he? Ni nde wampejeje mu kirere ? Ko nzi ko nta gihano ndimo, ko nkora ubutumwa bwanjye nk’uko bisanzwe, arashaka kuvuga iki ?
Arongeraho ngo « ni ikibazo gikomereye impande zose » ! Izo mpande ni izihe ko ku ruhande rwanjye (niba rubaho !), nta kibazo mfite ?
Nta mpamvu yo gutinda kuri iyi ngingo, iyi mvugo ya Padiri Evariste si imvugo isanzwe ya Kiliziya ! Ni ukuvuga ko afite undi avugira utari Kiliziya ; afite uwamutumye. Kwitoza iby’ubucamanza hari ijisho bitanga : nk’ubu narangije kubona indice matériel, yerekana ko email padiri Evariste Nambaje yanyoherereje yahererekanyijwe hagati y’abantu banyuranye. Icyo yihutiye ni ugusiba amazina y’uwayimwoherereje ariko birigaragaza ko yayohererejwe n’undi muntu, we akankorera faire suivre gusa !!! Bya bindi nyine by’uwububa… !
Abibwiraga ko email nohererejwe ari privé, si ko biri ! Ubwo rero kuvuga ko padiri Evariste afite uwo akorera ni impamo kandi ntibigoye kumumenya ! Ndabona yiyambitse ikoti rya Minisitiri w’Ubutegetsi bw’igihugu, wa wundi wigeze kuvugira mu bitangazamakuru ko abapadiri ba leprophete.fr bagomba gufatirwa ibyemezo, mbese aka wa mutegetsi wundi wivugiye ngo « n’iyo nta cyaha baba barakoze, bazoherezwe i Roma » ! Aya mateka yacu ko ahora yinyuramo se di, tuzabigenza gute ?! Ikibazo noneho ni uko n’i Roma twari twaramuhungiye, padiri Evariste atangiye kuhadusanga ! Noneho se ubu tuzerekezwa he ? Gusa padiri Evariste ntakiyibagize ko isi ari umubumbe : iyo uyizengurutse cyane, uhingukira aho waturutse : si i CYANGUGU ?
V. Ubutumwa bw’ingenzi padiri yashakaga gusohoza
Nyuma yo gukwiza impuha yifashishije ikinyamakuru Igihe.com n’umupadiri yagushije mu mutego akamwandikisha inkuru yiswe « Imbuga zo hanze nizireke guharabika Diyosezi ya Cyangugu », noneho Padiri Evariste Nambaje areruye arasinya :
« …ndagira ngo nkugire indi nama yagufasha :
1° Guhagarika urubuga rwa leprophete.fr cyangwa kuruha undi murongo w’ibitekerezo.
2° Gusaba imbabazi abanyarwanda, abakirisitu n’abandi bantu urwo rubuga rwakomerekeje.
3° Gusaba imbabazi abantu ku giti cyabo baharabitswe kandi bandagajwe n’urwo rubuga. »
Aha rero niho Padiri Evariste yivamo, agasobanura ibintu. Ndasabwa guhagarika urubuga rwa Leprophete.fr kandi ngasaba imbabazi abo rwakomerekeje bose ! Icyakora yibagiwe kumpa liste y’abo urubuga rwakomerekeje ! Kuba atabavuze ni uko azi neza ko nta we ubayobewe :
Ni babandi bishe abakirisitu kandi bitwa abashumba ; ni ba bajura bitwaje ubutegetsi bambuye abaturage bo mu Bugarama imirima yabo yo mu gishanga cy’umuceri ; ni babamamyi bitwa ko ari abayobozi ariko akaba ari nta kindi bakora uretse kugaragura abaturage b’umurenge wa Muganza mu kiziba bakakibaryamishamo umunsi wose bareba mu zuba ; ni ba bandi basenyera abaturage utururi twabo, bakabarandurira imyaka, bakabashahura…Ni babandi bashimishwa no gutindahaza rubanda rwikeneye babaca imisoro n’amakoro y’urudaca, …Bene abo , padiri Evariste nibo yikundira.
Ng’abo abo uyu musaserdoti wa Nyagasani ashaka ko nsaba imbabazi ! Ubu se nakongeraho iki koko ? Mu Rwanda haramutse hari abandi bapadiri benshi bumva ikibazo cy’akarengane kari mu gihugu nk’uyu Evariste Nambaje …byaba biteye agahinda. Simbona ukundi nabyita.
VI.Umwanzuro (Last but not least!)
Padiri Evariste arasoza agira ati:
“Nyuma y’ibyo, niba ushaka kuza mu Rwanda, nzaguha umusanzu wanjye ushoboka muri iyo gahunda yo gusaba imbabazi no kongera kumenyera”.
Le point est là, ibindi byo kwari ukujijisha : Gutaha mu Rwanda kwanjye hari abo bibangamiye!
(1) Nyamara nk’uko nigeze kubitangaza, gutaha mu Rwanda ni uburenganzira bwanjye nk’umwenegihugu ! Ntawe nteze kubisabira uruhushya. Kuba hari abumva ko ari abenegihugu kurusha abandi bakaba bashinzwe kutwakira no « kutumenyereza », kandi bakadutumaho ko tudashobora kwinjira mu gihugu tutabanje kubapfukamira no gusaba imbabazi z ‘ibyaha tutakoze, byerekana ikintu gikomeye : Urugamba ruracyari rurerure!
(2) Niba Padiri Evariste Nambaje n’abo bafatanya ibi bikorwa bya « intimidation » ari udutsiko dukora ku giti cyatwo, inzego z’ubutegetsi bw’igihugu zitabirimo, turasaba Abayobozi b’igihugu ko bahagurukira (neutraliser) aba bagizi ba nabi bitwaza gukunda igihugu kurusha abandi bagahonyora uburenganzira shingiro bw’abandi ! Dore aba nibo ahubwo bica igihugu, bakagihesha ishusho mbi mu ruhando rw’amahanga!
(3) Niba Padiri Evariste n’abafatanyabikorwa be bari gushyira mu bikorwa politiki y’ishaka FPR-Inkotanyi riri ku butegetsi, icyo gihe abenegihugu badashyigikiye iyi politiki nabo bakwiha ingamba zo kuyamagana no kuyirwanya kugeza ivuyeho. Ni uburenganzira bwabo. (La résistance contre l’oppression est un droit naturel et imprescriptible de l’homme: cfr DDHC, art 2)
(4) Niba hari uwifuza kugira ubutumwa bw’umwihariko angezaho ntakeneye kunyura kuri Padiri Evariste Nambaje! No ya telefoni yanjye ni 0033647434465.
(5) Naho wowe muvandimwe Padiri Evariste Nambaje, mu gihe nkomeje kukwifuziza kurushaho kwimenya kurusha uko wibwira ko uzi abandi, no gufata umwanya wo gukemura ibibazo byawe bitoroshye mbere yo kwigerekaho ibya padiri Thomas utagukeneyeho ubufasha ,
RENDEZ-VOUS i CYANGUGU, Le jour J. A très bientôt.
Padiri Thomas Nahimana.
PovCon (lundi, 04 juin 2012 19:14)
sans vaseline il te faut toi


text:
Babigaragaje kuri uyu wa 27 Ukwakira, ubwo bakiraga ibitabo bibafasha kunguka ubumenyi mu byo bigisha, bagenewe na Bishop Kwame Mugisha Karpos Ampofo ukomoka mu gihugu cya Ghana.
Bishop Kwame Mugisha yatanze ibitabo bigera ku bihumbi 186 mu turere dutandukanye two mu Rwanda, birimo inyigisho zitandukanye zifasha abavugabutumwa kongera ubumenyi, aho buri umwe yagiye ahabwa ibigera kuri 60 birimo ubumenyi bunyuranye.
Yavuze ko intego nyamukuru ari ugufasha abavugabutumwa kunguka ubumenyi, kuko ubwo aheruka mu Rwanda bamugejejeho ikibazo cyo kutabona imfashanyigisho zihagije, yiyemeza kubafasha kuzibona.
Yagize ati “Ni ibitabo birimo ubumenyi butandukanye nk’inyigisho zifasha umuntu kuba umuyobozi mwiza, izivuga ku gushyingiranwa, n’izindi zitandukanye zizafasha abakora umurimo w’ivugabutumwa kwigisha ibyo bumva kandi basobanukiwe.”
Bakeneye n’ibibafasha gukemura amakimbirane
Bamwe mu bahawe ibitabo bavuze ko bigiye kubungura ubumenyi ariko bagaragaza ko bakeneye ku bwinshi ibitabo bibungura ubumenyi ku gukemura amakimbirane yo mu ngo no mu miryango.
Pasiteri Nsengumuremyi Vincent wo mu itorero Assemblée de Dieu muri Paruwasi ya Huye, yavuze ko mu bibazo agezwaho n’abakirisito ayobora, ibigera kuri 50% ari iby’amakimbirane yo mu ngo.
Ati “Ikibazo gikunze kugaragara cyane ni ubwumvikane buke mu miryango, iyo tujanishije dusanga nka 50% y’ibibazo twakira ari abantu bafite ingo zitabanye neza. Tugerageza kubafasha tukabahumuriza, tukabagira n’inama. Dukeneye ibitabo bitwongerera ubumenyi kuri icyo kibazo kuko kirakabije.”
Umushumba mu Itorero Presbytérienne mu Rwanda, Pastieri Manishimwe Esther, yavuze ko muri iki gihe ari kwakira ibibazo byinshi by’amakimbirane yo mu miryango, kandi hakenewe kongera ingufu mu kubikemura.
Ati “Icyifuzo cyanjye ni uko bishobotse haboneka imfashanyigisho ku gukumira no gukemura amakimbirane yo mu ngo kuko ibyo umuntu afite mu mutwe n’ibyo agenda abona cyangwa ubunanaribonye dusangira, tugize amahirwe tukabona imfashanyigisho byadufasha.”
Umuyobozi w’ihuriro mpuzamadini n’amatorero mu Karere ka Huye, Pasiteri Kabalisa Anicet, nawe yagarutse ku kibazo cy’amakimbirane yo mu ngo, avuga ko gikomeje kuza mu bikomeye bibangamiye umuryango nyarwanda.
Pasiteri Kabalisa yashimiye ko mu bitabo bahawe harimo kimwe gitanga inama ku mubano w’abashakanye.
Ati “Muri kino gihe ingo zifite ibibazo byinshi cyane, harimo igitabo kivuga uburyo dushobora gufasha izi ngo zifite amakimbirane n’uburyo twayakumira tugafasha n’urubyiruko rwifuza gushinga ingo.”
Ibitabo Bishop Kwame Mugisha yabahaye biri mu rurimi rw’Ikinyarwanda. Yabasabye kubibyaza umusaruro no guharanira ko inyigisho zirimo zigirira akamaro abo bigisha.
Yabijeje ko agiye kwita ku cyifuzo cyabo yongera umubare w’ibitabo bivuga ku makimbirane yo mu miryango n’uko yakumirwa cyangwa uko yakemurwa mu mahoro kandi hazashakwa n’uko bazajya bahabwa amahugurwa ku ngingo zitandukanye kugira abafashe kunoza ibyo bakora.
Ibyo bitabo bimaze gutangwa mu turere twa Muhanga na Huye, bizakomereza muri Rusizi, Rubavu, Musanze, Gicumbi, Kayonza, Bugesera, Rwamagana, Nyagatare, Kirehe, Ngoma no mu Mujyi wa Kigali.


text:
Mu nkura kandi hari ebyiri zongewe mu mahembe yazo akuma karanga amerekezo yazo kazwi nka GPS transmitters.
Utwuma twa GPS twambitswe inyamaswa tuzajya twifashishisha iminara, maze twohereze mu cyumba kigenzurirwamo amakuru ajyanye n’aho inyamaswa runaka zadushyizwemo ziherereye.
‘VHF transmitters’ nazo zishobora gufasha umuntu igihe arimo gushakisha izo nyamaswa, akabasha kubona aho ziri.
Umwe mu bagize uruhare mu gushyira utu twuma mu nyamaswa, Richard Harvey, hamwe n’itsinda bakoranaga, babanzaga guzisinziriza inyamaswa kugira ngo bazambike inigi cyangwa utwuma twohereza amakuru, nk’utwo bashyize mu mahembe y’inkura.
Kwambika inyamaswa iri koranabuhanga kandi bituma abazikurikirana babasha kumenya uko zifashe mu mibereho yazo, uko zikora ingendo zimuka ziva ahantu hamwe zijya ahandi, kimwe no kuzibungabunga mu bijyanye n’umutekano wazo.


text:
Izina Emilienne rikunze guhabwa abantu biganjemo abo mu bihugu birimo Espagne, u Bufaransa, u Busuwisi n’u Bubiligi.
Ibiranga ba Emilienne
Ba Emilienne usanga bakunda guhindagurwa n’ibihe gusa bagira impano ikomeye yo gukemura ibibazo ibyo aribyo byose bahuye nabyo neza kandi vuba. Ni abantu bakunda gusabana cyane kandi bakizihirwa no kubana n’inshuti zabo.
Aba bakobwa bashimishwa no gukundwa kandi bakabyerekwa binyuze mu guhabwa impano kandi zibatunguye. By’umwihariko, ba Emilienne bakunda umuryango wabo cyane, bishimira kumva abandi no kubigiraho.
Ba Emilienne barigengesera cyane uko bagaragara inyuma, ibi bituma iyo bagiye guhitamo umwambaro bambara babanza kwitonda cyane. Atitaye ku buzima arimo bwaba bwiza cyangwa bugoranye, Emilienne aba ahora yifuza gutembera no kubona ibindi bintu bishya mu buzima.
Aba bakobwa bakunda kureba ibigaragara inyuma cyane, ntibakunda gukora ibintu bituma babimaraho igihe kirekire kuko bakunda kureba ibindi bintu bishya. Ni abanyempuhwe nyinshi.
Ba Emilienne na bo bakunda ukuri n’ubutabera muri byose, bakunda ubwisanzure mu buzima bwabo, bakabangamirwa no kubohwa n’amategeko runaka kuko bibabuza umudendezo wabo.


text:
terrasses anti-érosives
Rwanda : Ikibazo cyo kwamburwa ubutaka giteye inkeke
By Jean-Michel Manirafasha on 11 septembre 2015
Gutabariza abaturage batuye mu ntara y’iburasirazuba, akarere ka Gatsibo, umurenge wa Rwimbogo, akagari ka Rwikiniro mu mudugudu wa Ndama, ni akagari ka munini mu midugudu ya Munini na Kabeza. Ibintu bimeze nabi muri gahunda leta yise iyo guhuza ubutaka. Aho hantu mu mwaka wa 2013 baraje bahakora amatarasi ku ngufu za leta nta ninteguza barimbura […]
Posted in Ahabanza, Amakuru | Tagged FPR, terrasses anti-érosives, ubutaka


text:
Kugeza magingo aya abarwanya ubutegetsi bakomeje gucikamo ibice, bitana ba mwana ku iherezo ry’uyu mugabo wari Komiseri ushinzwe kongera Ubushobozi muri RNC.
Rutabana yahagurutse i Bruxelles ku wa Gatatu tariki 4 Nzeri 2019 saa 21:45 n’indege ya Emirates Airlines, agana Entebbe muri Uganda. Yabanje guhagarara i Dubai mbere yo kugera ku Kibuga cy’Indege cya Entebbe ku wa 5 Nzeri saa 13:50.
Yakomeje kuvugana kuri telefoni n’umugore we Diane Rutabana, nyuma yo ku wa 8 Nzeri ntiyongera kumva ijwi rye. Rutabana yagombaga gusubira mu Bubiligi ku wa 19 Nzeri, ariko baramutegereje baraheba, kugeza n’uyu munsi.
Turayishimiye uheruka kwitandukanya na RNC ya Kayumba Nyamwasa yabereye Komiseri Ushinzwe Ubushakashatsi n’Umuvugizi, yumvikanye mu binyamakuru ko yashinze icyo yise Alliance Rwandaise pour le Changement (ARC), aho ibura rya Rutabana ryabaye imbarutso.
Yavuze ko bitari ubwa mbere Rutabana agiriye urugendo muri Uganda, igihugu kiberamo ibikorwa byinshi by’imitwe yitwaje intwaro igamije guhungabanya umutekano w’u Rwanda, nubwo cyo cyakomeje kubihakana.
Urugendo rwo muri Uganda ngo Rutabana yarutangiye hashize ibyumweru bibiri agiranye inama n’abayobozi bakuru muri RNC barimo Nayigiziki Jérôme, Dr Emmanuel Hakizimana, Corneille Minani na Turayishimiye ubwe, ku buryo yagiye muri Uganda abakuru muri RNC babizi.
Ati “Icya mbere ni uko mu gihe twari tumaze kumenya ko Ben ataboneka ku murongo wa telefoni, icyabaye bwa mbere, cyabaye guteranya inama ya Komite Nyobozi na we yari abereye umunyamuryango, yo kuvuga ngo twige ukuntu twandika urwandiko, twitandukanye na we. Ntabwo nzi impamvu twagombaga kwitandukanya na we.”
Yavuze ko yashakaga kumenya impamvu yabyo ndetse ngo yabikozeho ubushakashatsi bwihariye.
Ati “Baravuze ngo ntabwo tuzi ahantu ari, ejo n’ejo bundi hari igihe wenda hari ibintu byagaragara, niba yari ari mu bintu runaka, wenda se niba ari umuntu waba yakoze amahano cyangwa agaragara yagiye mu bintu tutazi, noneho ngo bakabidushyiraho. None se babigushyiraho mutaragiranye inama yo kubikora, ubwo bibaho?”
Hakemanzwe Robert Higiro
Turayishimiye yavuze ko atari ubwa ubwa mbere muri RNC bari babuze umuntu gutyo, kuko Patrick Karegeya yicirwa muri Afurika y’Epfo, telefoni ye yabanje kuvaho, abantu bakomeza kumwoherereza ubutumwa bugufi bamwifuriza umwaka mushya muhire wa 2014 ariko adasubiza, baza gusanga yishwe.
Yanabihuje n’uburyo Major Nkubana Emmanuel yagiye ku rugendo akabura, baza gushakisha amakuru no muri Tanzania, ngo haza kuboneka pasiporo yasize ku mupaka wa Mutukura uyihuza na Uganda.
Nibura ngo bashyiragamo imbaraga bagashakisha uwabuze, ariko ngo kuri Ben Rutabana, abayobozi ba RNC bariturije, bituma amakenga aba yose.
Turayishimiye ati “Kuri Ben rero byarabuze, bituma abantu benshi bibaza niba koko nta ruhare baba babifitemo. Hari ibindi bimenyetso byagiye bihamya ko RNC yaba ariyo ibifitemo ukuguru, icya mbere cyo hariho nk’ikintu cyabaye cyo gushaka uburyo abantu nka ba Robert Higiro bajya mu ngendo, zimwe tukabaza n’ahantu bari, ibyo barimo, bakabihisha.”
Nyuma yo kudashira amakenga kuri urwo ruhurirane rw’ibura rya Rutabana n’ukugenda kwa Higiro agaceceka, Turayishimiye yavuze ko biteye inkeke.
Ati “Ni uguhera icyo gihe [Higiro atacyumvikana], none se byo ntabwo wabyibazaho? Ntabwo we yaburiwe irengero arahari, ariko ni icyo gihe yabuze, ntabwo yigeze abura mbere, njye naje no kubibaza ndavuga nti ese ni uko byahuriranye, cyangwa? Kuko yavuye muri Amerika akagenda, kandi yaravuye mu Burayi yumva ko naho hadatekanye, akaza muri Amerika.”
“Ariko nza kumenya ko hari ubwumvikane bwari bwakozwe hagati ye ndetse na RNC muri rusange, ariko na Kayumba by’umwihariko, ibyo byose igihe kizagera bizajye ahagaragara kuko ntabwo kiriya ari ikintu gishobora kurangira gutyo.”
Turayishimiye yavuze ko ubwo yakomezaga kuzamura ibura rya Rutabana, Kayumba yamubwiye ko hari umuntu wavuye ahantu Rutabana yari ari, ngo ushobora kubabwira niba hari ikibazo yagize.
Ati “Ariko nari mbizi ko ari imitwe, kuko ni ibintu yari yambwiye ati uvugane na we, ati ‘njyewe naganiriye na we, ati ‘ariko nawe ndashaka ko tuganira na Micombero ahari. Uwo muntu ntiyaje.”
“Ariko nkaba nari nzi aho bamukuye, bamukuye muri Nakivale mu nkambi, bamuzana ngo aze kuza kuvuga ibyo ngo azi ku ibura rya Ben. Kubera ko ariko bashobora kuba barakoze ubushakashatsi bakamenya ko uwo muntu wenda ahari baje kumenya ko nshobora kuba namumenya, baravuga bati reka twice iyi nama aho kugira ngo tuze kwishyira hanze.”
Abarwanya ubutegeti bakomeje kwerekana abo aribo
Kugeza ubu ibikorwa by’abarwanya ubutegetsi byakomeje kuba ibyo guhungabanya umutekano w’u Rwanda, ndetse benshi mu bari abarwanyi b’Umutwe wa P5 washinzwe na RNC mu mashyamba ya RDC, utararashwe yarafashwe.
Turayishimiye yavuze ko kuba bigeze aho bashimutana hagati yabo, bikwiye kubatera ubwoba, mu gihe ngo ari ibikorwa babaga batwerera u Rwanda.
Yakomeje ati “Byagombye kudutera impungenge kurusha uko Kigali iduteye impungenge, kuko Kigali yo ifite ubutegetsi turabizi. None se biramutse aribyo, ni iki cyatuma utagira ubwoba ko ubwo butegetsi buramutse bubonetse, niba ushobora gushimuta abantu, niba warabigizemo uruhare ufite ububasha bukeya, ufite bwinshi ni iki cyatubwira ko utazashimuta benshi, niba koko icyo kibazo gishobora kuba gihari?”
"Nabo bashobora kwisobanura ngo nta ruhare tubifitemo, ariko bakanasobanura izo nyandiko, bagasobanura impamvu twagombaga kwirukana umuntu, bagasobanura impamvu batagombaga kwifatanya n’imiryango n’abandi nkatwe tuvuga tuti reka dutabaze, dukore ubushakashatsi, dufatanye hamwe dushyiremo n’amafaranga runaka, wenda Jenerali Kayumba ukoresheje ijambo ufite i Bugande noneho nawe ubaze abajenerali […] noneho bigaragare ko hari ubushake."
Yavuze ko nubwo bashinja Leta y’u Rwanda ko ibambura pasiporo kandi ari yo yazitanze, bigaragara ko abarwanya ubutegetsi bo bakora ibirenze.
Yakomeje ati “None wowe uravuga ngo nambuye abantu ubunyamuryango, kubera ko nicyo ufite wamwambura, afite n’ikibanza wagitwara. Ibyo rero ni ibintu bikwiriye kudutera ubwoba.”
Mu gihe Turayishimiye akomeza gushinja RNC uruhare mu ibura rya Rutabana, hari n’amakuru na we yamutunze agatoki afatanyije na Sultan Makenga uba mu mashyamba ya RDC.


text:
urukundo
Musore niba ufite imwe muri iyi myitwarire umenye ko kubona umugore bizakugora
Musore mu rukundo hari ibintu bimwe na bimwe abakundana bihanganira hakaba na bimwe bibabera ingutu ndetse bigatuma umuntu ufite imico nkiyo ashobora kubura umugore burundu kubera gukundana n’abakobwa bakagenda bamenya imico ye nk’iyo idahwitse.
Uru ni urutonde rwa bimwe mu bintu byatuma umukobwa azinukwa umusore burundu , musore nawe ukaba ugomba kubyirinda kugira ngo ugire urukundo ruhamye.
1.Urabeshya bya karande
Mu buzima kubeshya nta muntu utabyanga , ku bari n’abategarugori ho ni akarusho kuko iyo umubeshye kabiri agenda akuzinukwa mpaka umuvuye mu mutima burundu, rero abasore bumva bifuza kubaka ingo zikomeye kandi zifite ejo heza bagomba kwitondera iki kintu kuko gishobora gutuma bashobora kubura abagore kubera kubeshya bya buri gihe.
2.Wica amasezerano
Iki nacyo kijya gusa no kubeshya gusa hano turareba cyane ibintu uba wumvikanye n’umukunzi [ibyo uba wamusezeranije] gusa bikaza kurangira nta na kimwe ukoze, iyo umukobwa umubwiye ko uramukorera ikintu kabiri cyangwa gatatu ahita akugira nayubu ndetse akaba yakuzinukwa. Ibi iyo uri umusore ukabikora kenshi abakobwa bose barakumenya bikaba byakuviramo kuzabura umugore cyangwa kumubona bikakugora.
3.Umusore utagaguza
Ikindi kintu abakobwa banga ni ukubona umusore utagaguza amafaranga mu bintu bimwe na bimwe bidafite inyungu . Ibi bishobora gutuma ugenda utandukana n’abakobwa ndetse kugira urukundo ruhamye bikazakugora.
4. Ntiwumva ko ujya ukosa
Mu gihe uhora wumva ibintu byose ukora uba uri mu kuri nta na rimwe uzigera ugira urukundo ruhamye ndetse abakobwa benshi bazagenda bakwanga ku buryo kubona umukunzi uhamye mu gihe utari wareka uwo muco bizakugora.
5.Ntuha agaciro ibyiyumviro by’umukobwa mukundana
Buri gihe iyo uri kumwe n’umukobwa mukundana ntiwumva amarangamutima ye ahubwo uhora umushihura mu byukuri nta munezero w’urukundo arabona muri wowe , ibi bizatuma utandukana n’abakobwa benshi ndetse bibe imvano yo kutagira urukundo ruhamye.
6.Wumva wakwigwizaho imitungo gusa
Umwanya munini uwumara urimo gushaka amafaranga , niba mu masaha 24 ndetse n’iminsi 7 igize icyumweru utakwigomwa amasaha make ngo uganirize umukunzi wawe bizakugora kugira urukundo ruhamye.
7.Wabaswe n’inzoga
Burya abakobwa banga kubi abahungu banywa inzoga bakarenza urugero by’umwihariko buriya abakobwa ntago bakunda abasore banywa itabi iryo ariryo ryose mu gihe ufite iyi myitwqarire gushinga urugo bizakubera ingorabahizi.
8.Ntujya uha umwanya wa mbere umukobwa ukunda
Uhora wumva umukobwa mukundana yaza ku mwanya wa nyuma mu bintu byose ukora , ibi bizatuma uhora utandukana n’abakobwa mukundana ndetse no kubona uwo mwashakana bibe ikibazo gikomeye.
9.Uhorana impamvu zidashira
Guhorana impamvu zidashira bituma nta mukobwa n’umwe ukwisanzuraho, ibi bizatuma nta mukobwa mumarana kabiri ndetse ujye utandukana n’abakobwa kenshi mu buzima .


text:
Ku gicamunsi cyo ku wa gatandatu tariki ya 6 Mutarama 2018, itsinda ry’Abanyarwanda baba mu mahanga (Diaspora) bagera kuri 50 basuye Intara y’Amajyaruguru, bakirwa na Guverineri w’iyi Ntara, Gatabazi Jean Marie Vianney ari kumwe n’Umuyobozi w’Ingabo mu Ntara, Brig Gen Eugene Nkubito, Umuyobozi wa Polisi mu Ntara, ACP Rutikanga Rogers ndetse n’abahagarariye Urwego rw’Abikorera mu Ntara y’Amajyaruguru.
Mu ijambo yabagejejeho, Guverineri Gatabazi yabagagarije amahirwe atandukanye ari muri iyi Ntara yo gushoramo imari, ashingiye cyane cyane ku kuba Intara y’Amajyaruguru ifatwa nk’igicumbi cy’ubukerarugendo ndetse n’ikigega cy’u Rwanda ku bijyanye n’ubuhinzi.
Guverineri Gatabazi yabahamagariye gushora imari mu mishinga y’iterambere, irimo ibikorwaremezo bijyanye n’Amahoteli, Amaresitora n’ibibuga by’imyidagaduro, imishinga y’ubuhinzi n’ubworozi n’iyindi itandukanye. Guverineri Gatabazi yagize ati “Iyi Ntara yacu isurwa na ba mukerarugendo benshi, imari yanyu muyishore mu bwubatsi bw’amahoteli, amaresitora, ibibuga by’imyidagaduro biza byiyongera ku bihari kugira ngo ibyo ba mukerarugendo bifuza byose babibone batagombye kubishakira kure.”
Guverineri Gatabazi yashimiye kandi abo Banyarwanda baba mu bihugu bitandukanye birimo iby’i Burayi, Amerika, Afurika n’ahandi, uruhare bagira mu bikorwa bihesha isura nziza Igihugu cyabibarutse, birimo kumenyekanisha Igihugu muri ibyo bihugu babamo, gutegura ingendo Perezida wa Repubulika agirira muri ibyo bihugu, gushishikariza Abanyarwanda baba mu mahanga gutahuka mu Gihugu cy’ivuko, kugira uruhare mu mishinga y’iterambere y’Igihugu, n’ibindi, anabasaba gukomeza urwo rukundo no kurusakaza mu banyarwanda bose baba mu mahanga, cyane
cyane mu rubyiruko.
Umuyobozi wa Diaspora Nyarwanda, Eng Murenzi Daniel, wari uyoboye itsinda ry’Abanyarwanda baba mu mahanga basuye Intara y’Amajyaruguru, yavuze ko bagira uruhare mu bikorwa bitandukanye, birimo kumenyekanisha isura y’u Rwanda mu bihugu byo hanze, gutanga umusanzu mu Kigega Agaciro, kurwanya ingengabitekerezo ya Jenoside, n’ibindi, kandi ashimangira ko bazakomeza gukora ibikorwa byiza bigamije imibereho myiza y’Abanyarwanda.
Eng Murenzi n’abo bari kumwe, bijeje kandi Guverineri Gatabazi kugira uruhare rugaragara mu iterambere ry’Intara y’Amajyaruguru no mu mibereho myiza y’abayituye, ku buryo bw’umwihariko mu mishinga iteza imbere urubyiruko. Ni muri urwo rwego kandi abo Banyarwanda biyemeje gukusanya inkunga yo kugura ingurube 500 zizahabwa urubyiruko mu rwego rwo kuruteza imbere, igikorwa bateganya gukora bitarenze ukwezi kwa Werurwe 2018.
Guverineri Gatabazi avuga ko intara yemeye kubaha inyandiko igaragaza amahirwe ari muri iyi ntara ndetse n’imbogamizi ngo bafatanye guhangana na zo, iki gikorwa cyo gusura iyi ntara kizajya kiba buri mwaka mu kwezi ku Ukuboza.


text:
Mu kwitegura umunsi mukuru wa Saint Valentin,abakobwa n’abagore bikundira Padiri cyangwa bikundanira na we ntibicaye ubusa.Barasenga bapfukamye ngo Imana yumve ugutakamba kwabo. Kandi bafite icyizere ko Papa François azabibashyigikiramo kuko batinya kuba abakeba (rivales) ba Kiliziya.Barasaba ngo abapadiri bemererwe kurongora.
Mu rwego rwo gutegura imitima ya benshi batarumva ishingiro ry’icyo kibazo,hari abasanga Papa yatangira ageza ku bupadiri(ordination) abagabo bubatse ingo.Ibi kandi biroroshye kuko mu bihugu byinshi(cyane iby’i Burayi)hari Abadiyakoni (Diacres permanents) bafite n’abuzukuru.
Uretse n’ibyo,ubu buryo bwakuraho urwikekwe hagati y’abandi bapadiri bakiriwe muri Kiliziya Gatolika bari basanzwe bafite abagore kuko bari bavuye mu Baporoso(Eglise calviniste ou anglicane)aho bakoraga nka Pasiteri.Mwene abo baboneka mu bihugu nk’Ubudage,Ububiligi,Ubusuwisi..
Si ibyo gusa kuko hari n’abakristu bo mu nzego zinyuranye babibonamo igisubizo cy’ubukendere bw’abapadiri(crise des vocations)cyangwa umuti w’ibibazo by’abinigurira k’utwana tw’uduhungu(pédophilie).
Nta gusubira inyuma
N’ubwo bimeze gutyo,hari abatabikozwa n’abashaka kumva impamvu.Muri abo harimo umubyeyi ufite umwana we umaze imyaka 5 mu bupadiri. Yiyemeje kumenya igitegereje umuhungu we.Ngo akiri muri iniverisite yari afite umukobwa bacuditse.Ubwo aherutse kumusura, ngo yamubajije uko abyitwaramo,padiri amusubiza ko ategereje icyo Papa azavuga kuri iki kibazo.
Umubyeyi wivugira ko ari umukristu usenga kandi ukunda Kiliziya,ngo iyo arebye abapadiri aho bateraniye,bimutera kwibaza.Ngo ibyo abandi bantu bakora ku mugaragaro ntibibaviremo icyaha,kuki biba icyaha kuri padiri cyangwa akagomba kubikora yihishe?
No mu rugaga rw’ababyeyi batanze izo Ntore z’Imana, babiganiriyeho.Brigitte biramushimisha cyane.Abwira abandi ko amaze kukivuganaho n’Abasenyeri(Evêques)barenze 5.Ngo ariko umwe, n’ubwo igisubizo yamuhaye kitamunyuze,yaramwumije.
Ngo kudashaka abagore kw’abapadiri ni wo musalaba w’ikuzo Kiliziya gatolika yakwiratana kuko ari kimwe mu mwihariko wayo itandukaniyeho n’andi madini.Ikindi ngo ni uko mu binyejana byashize(mbere y’ikinyajana cya 10),ibyo byabayeho.Icyatumye Kiliziya ibihagarika ndetse ikabigira umuziro,kiracyariho.
Kuri uwo Musenyeri,ngo gusubira inyuma kuri iyo ngingo, byaba ari nka byabindi Bibiliya ivuga ngo « Imbwa yasubiye ku birutsi byayo, cyangwa ngo ingurube ikimara kwiyuhagira yongeye kwivuruguta mu isayo« (2Pet.2,22).Ati « Byabaye nk’isengesho ry’amage,sinibuka kuvuga Amen ».
Biri mu nzira
Abazi gutera impigi bo bemeza ko ibintu biri mu nzira.Ngo izera kandi zitabeshya ni ebyiri: iya mbere ni Itegeko-Teka(Décret)ryo ku wa 14 Kamena 2014,Papa François yasinye ryemerera abapadiri bo muri Kiliziya z’Iburasirazuba (Orthodoxes)bafite abagore n’abana, gukorera ubutumwa mu maparuwasi ku buryo busanzwe.
Byumvikane ko iri Tegeko rizageraho rigakomorera n’abapadiri bahisemo kwibanira n’abo bakunda ariko bagombye guhagarara ku mirimo bakoraga muri Kiliziya Gatolika.Inzira ya kabiri ni imyanzuro ya Sinodi ku bibazo byugarije Umuryango(Synode sur la Famille).
Ngo Papa François ntazirengagiza ko Kiliziya na yo ari umuryango(Eglise-famille)urimo abatandukanye n’ababo (divorcés;umupadiri ushatse umugore aba akoze « divorce » na Kiliziya bagiranye isezerano!)ndetse n’ababana n’abandi mu buryo butamenyerewe(gays).Ese bizamworohera?
Ubwo iki cyumweru ari umunsi mukuru mpuzamahanga wo kwita ku buzima no ku barwayi(Journée mondiale de la santé et des malades),Saint Valentin afashe ababishaka kubona umuti w’indwara zimunga urukundo,no kugira ubuzima bubizihiye.
By P.B


text:
Vitamini B1
Vitamini B1 cyangwa Vitamine B1
Aho ikomoka : ibinyampeke cyane cyane ibimeze (céréales germés), umuceri, amatunda (cyane cyane mu maronji-amacunga), amashereka n’amata y’inka, umutonore wa soya, lantiye (lentilles), ubuki.
Ingorane zibaho iyo yabuze : habaho imivurungano mu bwonko, irangwa no kuribwa mu mutwe rimwe na rimwe w’uruhande rumwe, ibijaganyuro mu ntoki no mu birenge, guhondobera, kugira ibyuya birenze urugero nta mpamvu igaragara, kugabanuka k’ubushyuhe bw’umubiri. Habaho kandi imivurungano mu nzira y’ibiryo, irangwa no kubura ipfa ryo kurya (anorexie), kugira iseseme, kuruka, kugabanuka kw’imisemburo yo mu gifu n’amara, bigakorana imbaraga nke, kwituma impatwe (constipation). Habaho n’imivurungano mu mikorere y’inyama z’umubiri, irangwa no gucika intege, kuremara bimwe mu bice by’umubiri (paralysie). Hari n’imivurungano mu migendere y’amaraso, irangwa no guhumeka nabi ubura umwuka, umutima ukabyimba, gucika intege. Iyi vitamini irakenewe cyane mu mikorere myiza y’ubwonko.